Ўзбекистонда “Нур” диний оқимига мансубликда айбланган судланувчиларга ҳукм ўқилди - Фарғона.Ру ахборот агентлиги\n06:13 msk, 7 Июль 2020\nЎзбекистонда “Нур” диний оқимига мансубликда айбланган судланувчиларга ҳукм ўқилди\n17.02.2009 17:22 msk\nNewsuz.Com веб-сайтининг хабар беришича, Ўзбекистонда нурчилар диний оқимига мансуб дея ҳибсга олинан бир гуруҳ кишиларга суд ҳукм ўқилди. Улар Ўзбекистон Жиноят кодексининг 244-1-чи моддаси иккинчи қисми “в” бандига мувофиқ 6 йилдан 6,5 йилгача озодикдан маҳрум этилдилар.\nНашрнинг хабар беришича, сўнгги пайтларда Ўзбекистонда нурчилар ҳаракатига қарши кураш кучайган. Бунга мисол сифатида кеча, 16 февраль куни ЎзТВ орқали “Зулматга етакловчи нур” деб аталган фильмни намойиш этилганини ҳам келтириш мумкин. Фильмда Бадиуззамон Саид Нурсий асос солган нурчилар ҳаракати экстремистик секта сифатида талқин этилган. Ўзбекистон Миллий хавфсизлик хизматининг маълумотлари асосида тайёрланган фильмда айтилишича, 1967 йилда Фатҳулло Гюлен раҳбарлик қилаётган нурчилар ҳаракати ўз олдиларига Болқондан тортиб Сибирга қадар чўзилган Буюк Турк давлатини ташкил этишни мақсад қилиб олган.\nЎзбекистонлик ҳуқуқ ҳимоячиларга таянаётган Озодлик овози веб-сайти маълумотига кўра, ҳуқуқ-тартибот идоралари нурчиларнинг асосий қисми мамлакатнинг Бухоро ва Хоразм вилоятларида жойлашган деб ҳисоблайдилар. Бу вилоятларда ҳибсга олишлар тўлқини бўлиб ўтди.\nҚизиғи шундаки, ҳибсга олинган ёш йигитларнинг барчаси қачонлардир ўзбек-турк ўғил болалар лицейларида таълим олишган. Ўша 1990-чи йилларда бундай лицейларда ўқиш шарафли саналган, уларда таълим бериш савияси юқорироқ бўлган, битирувчилар эса бир неча тилларда бемалол сўзлашадиган бўлганлар. Аммо кейинчалик бу таълим муассасалари ёпилган, ходимлари эса Ўзбекистондан чиқариб юборилган. “Зулматга етакловчи нур” фильмида айтилишича, мазкур лицейларда нурчилик ва пантуркизм каби миллий анъаналарга зид ғояларнинг тарқатилгани ҳамда “носоғлом муҳит” туфайли шу иш амалга оширилган.\n“Нур” ҳаракатининг асосчиси – қурд миллатига мансуб фақиҳ олим Саид Нурсий (1876-1960) бўлади. Айни пайтда ҳаракатни АҚШда истиқомат қилаётган имом Фатҳулло Гюлен бошқармоқда. Илгари Туркия ҳукуматидаги доиралар нурчилар фаолиятига хайрихоҳлик билан қараганлар, аммо 2000 йиллар бошида турк расмийлари бу ҳаракатнинг мамлакатнинг иқтисодий ва ички сиёсий ҳаётига таъсири кучайиб кетаётганидан хавотирланиб ҳаракатни тақиқлаб қўйдилар. Фатҳулло Гюленга дунёвий тузумни шариат бошқарувидаги тузумга алмаштиришга интилишда айблов эълон қилинган.\nСаид Нурсийнинг рус тилидаги таржималари Россияда “экстремистик адабиёт” дея тан олинган ва суд томонидан 2007 йилда тақиқланган. Россия Омбудсмани В.Лукинга кўра, суднинг бу қарори адолатли эмас. У суд С.Нурсийнинг асарларини фақат ижтимоий-психологик ва психолингвистик экспертиза хулосаси асосида экстремистик дея тан олганини таъкидлади. Ҳимоя томонидан тақдим этилган Россия ва халқаро диний марказларнинг ҳамда фақиҳ уламоларнинг, дунёвий илмий марказлар ва диншуносларнинг кўплаб эксперт хулосаларини суд эътиборга ҳам олиб ўтирмади.\n“Нурчилар 2006 йилда янги маккор стратегия билан қайтиб келдилар. Улар Ўзбекистонда тил маркази, матбуот нашрлари очиш орқали ўз ғояларини тарқатишга уринишди”, дейди кадр ортидаги овоз.\n“Ирмоқ” журнали ва “Етти иқлим” газетасининг муассислари ва муаллифлари иши бўйича аввалига гувоҳ сифатида ўтган, кейин ўзи ҳам ҳибсга олинган журналнинг собиқ бош муҳаррири Хамза Жумаев турк лицейларининг собиқ ўқувчиларини ҳибсга олиш учун асосий ахборот манбаси бўлиб қолди.\nҲуқуқ ҳимоячилари тақдим этган маълумотларга кўра, Х.Жумаев ўзининг кўрсатмаларида қандайдир чет эллик холис кишилар Ўзбекистондаги “Нур” оқими тарафдорларига маблағ ажратганларини ва улардан сафларини қачонлардир ўзбек-турк ўғил болалар лицейида ўқиган болалар ҳисобига тўлдириб туришга сўраганларини сўзлаб берган. Шу билан бирга, Жумаев учун номаълум қолган шахслар гўёки нурчиларга уйларда учрашув ўтказиб туришларини ҳамда Саид Нурсий таълимотларини ўрганишларини таклиф этганлар.\nРасмийлар томонидан ҳозирча тасдиқланмаган сўнгги маълумотларга кўра, Хоразм вилоятида ҳам ёш йигитларнинг катта гуруҳи ҳибсга олинган. Қамалганларнинг аниқ сони маълум эмас, аммо “Озодлик овози” ахборот манбасининг таъкидлашича, улар ўн кишидан кўпроқ.\nАйни пайтда Ўзбекистон Матбуот ва ахборот агентлигида расман рўйхатдан ўтган “Ирмоқ” журнали ва “Етти иқлим” газетаси ўз фаолиятини тўхтатдилар. “Ирмоқ” газетасининг собиқ бош муҳаррири Хамза Жумаевнинг билдиришича, бу нашрларнинг муассислари Қозоғистоннинг Чимкент шаҳри орқали “Нур” оқимининг фаолларидан молиявий ёрдам олиб келганлар. Бу нашрлар асосан илмий-оммабоп материалларни чоп этиб келган.\nАйни пайтда жиноят ишлари бўйича Тошкент шаҳар суди “Етти иқлим” газетасининг икки ходими Даврон Тожиев ва Шавкат Алимовлар устидан маҳкама ишини кўрмоқда. “Эзгулик” ҳуқуқ ҳимоя ташкилотининг маълум қилишича, уларга Ўзбекистон жиноят кодексининг 244-1-чи моддаси бўйича айблов эълон қилинган.\nNewsuz.Com ёзишича, бу аввалроқ “Ирмоқ” журналининг беш нафар ходими устидан бошланган суд ишининг навбатдаги босқичи дейиш мумкин. Шу тариқа ўтган йилнинг сентябрида нурчилар ҳаракатига алоқадор деб айбланиб етти нафар журналист қамоққа олинганди. Улар устидан бошланган суд жараёни ҳали ниҳоясига етмаган.\n244-1-чи моддаси иккинчи қисми “в” банди\nЖиноят кодексида ушбу модда қуйидагича таърифланган: “Диний экстремизм, сепаратизм ва ақидапарастлик ғоялари билан йўғрилган, қирғин солишга ёки фуқароларни зўрлик билан кўчириб юборишга даъват этадиган ёхуд аҳоли орасида ваҳима чиқаришга қаратилган маълумотлар ва материалларни ҳар қандай шаклда тарқатиш, худди шунингдек фуқаролар тотувлигини бузиш, туҳматона, вазиятни беқарорлаштирувчи уйдирмалар тарқатиш ҳамда жамиятда қарор топган хулқ-атвор қоидаларига ва жамоат хавфсизлигига қарши қаратилган бошқа қилмишларни содир этиш мақсадида диндан фойдаланиш;\nв) диний ташкилотлардан, шунингдек чет эл давлатлари, ташкилотлари ва фуқароларидан олинган молиявий ёки бошқа моддий ёрдамдан фойдаланиб содир этилган бўлса;\nШу билан бирга, Ўзбекистон Бош прокуратураси журналистларнинг ҳибсга олинганини сўнгги кунларгача инкор этиб келди. Ушбу назорат идорасининг матбуот котиби Светлана Ортиқова “Озодлик” радиосининг саволларига мазкур ходимларнинг ҳибсга олингани ҳақида унда ҳозир ҳеч қандай маълумот йўқлигини, тилга олинган нашрлар ўз фаолиятини тўхтамаганини маълум қилганди. Ушбу ҳолат Ўзбекистонда ҳатто Бош прокуратура ҳам Миллий хавфсизлик хизматининг изнисиз ахборот бера олмаслигига далолат бўлади.\nШу билан бирга, “Фарғона.Ру” ахборот агентлигининг Наманган шаҳридаги ахборот манбаси маълум қилишича, мазкур нашрлардан бирининг эгаси саналган, шаҳардаги “Махдум Эшон” масжидининг собиқ имом хатиби Муҳаммадалихон Шаҳобиддинов ҳам айни пайтда қамоққа олинган. Унга қандай айблов эълон қилингани ҳозирча номаълум, аммо уни ҳам “Нур” оқимига мансубликда гумонлаётган бўлиши эҳтимол.\nМанбага кўра, Муҳаммадалихон Шаҳобиддинов мураттаб қорилардан саналади. Боз устига, у Қуръонни тафсир қилади ҳам. Бундайларни уламоларнинг ўзлари “Тирик Қуръон” деб атайдилар. Манбанинг қайд этишича, Шаҳобиддиновнинг жума кунги мавъизаларига кўплаб наманганлик ёш мусулмонлар тўпланадилар. Муқаддас Рамазон ойидаги таровиҳ номозларида Муҳаммадалихон домла адо этадиган хатми Қуръонга шунчалик кўп одамлар келадики, ҳатто масжидга олиб борувчи халқ орасида “Сим кўча” дея аталадиган кўчага енгил машиналар сиғмай қолади. Бу ўз навбатида расмийларни қаттиқ хавотирга солиб келган, вилоят уламолар ҳайъатининг мутасаддиларини ҳасад қилишига сабаб бўлган.\n“Озодлик овози” нашрининг қайд этишича, бир вақтлар Бадиуззамон Саид Нурсийнинг асарларидан парчалар Ўзбекистоннинг марказий матбуотида чоп этилган, унинг “Рисолаи Нур” китобидан бир неча брошюралар нашр этилган. Аммо Ўзбекистоннинг Туркия билан муносабати ёмонлашганидан кейин бу брошюралар сотувдан олиб қўйилган, турк-ўзбек лицейлари эса ёпилган. Икки мамлакат ўртасидаги муносабатлар Туркиянинг мухолифатдаги “Эрк” партиясининг етакчиси Муҳаммад Солиҳни беришдан бош тортгани сабаб бўлган, деган фаразлар бор. Ўзбекистон расмийлари Муҳаммад Солиҳни Тошкентдаги 1999 йил 16 февраль кунги портлашларга алоқаси борликда гумонламоқда.


“Тошкент кузи” мусобақаси старт олди / Olamsport.com\n11:10“Тушунмаяпман, нега Конорни ўлишини истамоқдасиз?“\t0 10:46Масвидаль Хабибга қарши жанг қилишга тайёр\t0 10:22Жасур Жалолиддинов: "Италияга кетиш имкониятларим анча пасайиб кетди, сабаби..."\t0 09:56«Хабиб Гетжига қарши жангда илк мағлубиятини қабул қилади»\t0 09:31Расман! Икки вазнда UFC, эркин кураш бўйича Олимпиада чемпиони фаолиятини якунлади\t0 09:08Конор чемпионлик жангида иштирок этади, агар...\t0 08:44Грилиш учун курашда МЮга рақобатчи пайдо бўлди 0 08:20Бокс афсонаси сайёрамизнинг энг кучли уч боксчи номини айтди\t0 07:56Барчаси жиддий! Майк Тайсоннинг рақибига ҳам жиддий гонорар таклиф қилишган\t0 07:32Россиялик машҳур мураббий қотилликда айбланмоқда\t0 18:42АПЛ клубларининг тўлақонли машғулот ўтказишларига рухсат берилди\t0 18:20Хабиб Нурмагомедов коронавирусга тест топширишни истамади\t1 17:45Карантиндан кейин спортчиларимизнинг йиғини қандай ташкил қилиниши мавзусида семинар ўтказилди\t0 16:18Кэмпбелл реваншда Ломаченкони мағлуб эта олишига ишонмоқда\t0 15:57Кроос "Реал"дан яқин орада кетмоқчи эмас\t0\n“Тошкент кузи” мусобақаси старт олди\nТеглар : Тошкент кузиШахмат\nХалқаро Шахмат академиясида Ўзбекистон Шахмат федерацияси, Халқаро Шахмат академияси ва “Марказий Шахмат клуби” ҳамкорлигида анъанавий “Тошкент кузи” шахмат турнири старт олди.\nУнда мамлакатимизнинг турли ҳудудларидан 200 га яқин иштирокчи қатнашмоқда. Мусобақа 9 кун давом этиб, 9 турдан иборат. Якунда мусобақа ғолиблари рейтинг очколари шу билан биргаликда пул мукофотларига эга бўладилар.\nИштирокчилар “А” ва “Б” гуруҳларига бўлинишган. “Б” гуруҳда 2006 йилда туғилган ёки 2006 йилдан кичик иштирокчилар қатнашишса, “А” гуруҳда рейтинг баллар олиш имконияти бор ва унда ёш чегараси белгиланмаган.\n“А” гуруҳдагилар учун ҳар бир партия якунигача 90 дақиқа вақт берилади ва ҳар бир юришга 30 сония қўшилади. “Б” гуруҳда эса партия сўнггигача 90 дақиқа берилади, аммо ҳар бир юриш учун алоҳида вақт қўшилмайди.\nҒолиблар 23 октябрь куни Халқаро Шахмат академияси биносида тақдирланадилар.


Ўзбекистон Хитой билан газ экспорти борасида музокара олиб бормоқда\n18 октябр 2021, Тошкент вақти: 16:40\nБуни “Ўзбекнефтегаз” ширкатининг Хорижий алоқалар ва инвестиция бўлими бошлиғи Умиджон Исроилов маълум қилди. Сеулда ўтаётган халқаро анжумандан ташқари Рейтерс мухбири билан суҳбатда Исроилов музокаралар давом этаётганини айтди.\nАммо газ ҳажми борасида ҳали келишувга эришилмаганини таъкидлаган Умиджон Исроилов Хитойга 10 миллиард куб метрдан кўп газ экспорт қилиниши мумкинлигини эҳтимолдан соқит қилмади.\nИсроилов газ экспорти борасида икки томон йил охирига қадар келишувга эришиши кутилаётганини айтди.\nАҚШдан Ўзбекистонга ярим миллион дозадан кўпроқ Pfizer/BioNTech вакцинаси келтирилди


Бир миллион дастурчи қандай тайёрланади? » Ўзбекистон янгиликлари – Zamin.uz\n12 февраль 2020, 23:55\nЎзбекистон Республикаси Президенти Шавкат Мирзиёев Олий Мажлисга йўллаган Мурожаатномасида Тошкент шаҳрида замонавий инфратузилмага эга бўлган Дастурий маҳсулотлар ва ахборот технологиялари технологик парки «IT-парк» барпо этилётганини, у ҳозирданоқ ўзининг дастлабки натижаларини бера бошлаганини таъкидлаганди.\nШунингдек, бундай «IT-парк»лар Нукус, Бухоро, Наманган, Самарқанд, Гулистон ва Урганч шаҳарларида ҳам ташкил этилиши айтилганди.\nСоҳа учун юқори малакали мутахассислар тайёрлаш мақсадида хорижий ҳамкорларимиз билан биргаликда «Бир миллион дастурчи» лойиҳасини амалга ошириш бошлангани алоҳида эътироф этилди. Табиийки, кўпчилик юртдошларимизда «IT-парк» фаолиятига қизиқиш янада ортди.\n«IT-парк» Президентимизнинг 2018 йилда Ҳиндистонга давлат ташрифи чоғида эришилган келишув асосида Ўзбекистон Республикаси ахборот технологиялари ва коммуникацияларини ривожлантириш вазирлиги ҳамда Ҳиндистоннинг Электроника ва ахборот технологиялари вазирлиги қошидаги Дастурий технологиялар парклари жамияти билан ҳамкорликда ташкил этилган.\nВазирлар Маҳкамасининг 2019 йил 10 январда қабул қилинган қарорига кўра, «IT-парк» фаолиятини йўлга қўйиш чора-тадбирлари белгиланиб, дирекция тузилди. Жорий йилнинг июл ойида унинг дастлабки биноси фойдаланишга топширилди.\nAсосий вазифа ва йўналишимиздан бири — ахборот технологиялари соҳасидаги бошланғич ва кичик корхоналарга стартап лойиҳаларни амалга оширишда венчур молиялаштириш асосида кўмаклашишдир. Ҳозирда бу ерда ахборот, молия технологиялари, логистика, электрон тижорат, электрон таълим, биотехнология ва бошқа йўналишлардаги илк лойиҳалар муваффақиятли амалга оширилмоқда. Масалан, AҚШдаги транспорт корхоналарига логистика ҳамда кафе ва пиццерияларга аутсорсинг бўйича технологик хизмат кўрсатиш йўлга қўйилган. Технопаркда тўртта йўналиш — резидентлар билан ишлаш, IT-Aкадемия, венчур молиялаштириш ҳамда инкубация ва акселерация дастурларини ривожлантириш лойиҳалари бўйича иш олиб борилмоқда.\nМурожаатномадаги вазифаларни амалга ошириш учун Дастурий маҳсулотлар ва ахборот технологиялари технологик парки ҳудудини кенгайтириш ва янги инфратузилма объектлари қурилишини бошлаш мақсадида консепция ишлаб чиқилди. Ҳудудда 400 минг кв. метрдан ортиқ офис бинолари, конференц зал, коворкинг марказ, меҳмонхона ва бошқа бинолар қурилади. Бунинг натижасида дастурий маҳсулот ишлаб чиқувчи мингдан ортиқ янги корхоналар ташкил этилади. 14 мингдан ортиқ янги иш ўринлари яратиш имконияти пайдо бўлади. Нукус, Бухоро, Наманган, Самарқанд, Урганч ва Гулистон шаҳарларида шу йил якунига қадар «IT-парк» ҳудудий филиаллари ташкил этилади.\nШу мақсадда Aхборот технологиялари ва кмоммуникацияларини ривожлантириш вазирлиги билан Бирлашган Aраб амирликларининг «Дубай келажак жамғармаси» ўртасидаги келишувга асосан, мамлакатимизда «Бир миллион ўзбек дастурчилари» лойиҳаси ишга тушди. Бу лойиҳа AҚШнинг Udacity онлайн ўқув платформасида, 4 та дастурлаш йўналишда олиб борилади. Булар андроид, маълумотлар таҳлили, «fullstack» ва «frontend»дир. Бу курсларда ёшидан қатъи назар, барча иштирок этиши мумкин. Курслар бепул. Ўқиш якунида битирувчиларга сертификат берилади.\nМазкур «IT-парк» резидентлари сифатида рўйхатдан ўтган корхоналар 2028 йилнинг 1 январига қадар солиқлар ва божхона тўловларидан озод этилган. Бу соҳа мутахассисларига катта мадад бўлиб, «IT-парк»ка қизиқишни оширмоқда.\nЯнгиликлар » Технология » Бир миллион дастурчи қандай тайёрланади?\n14:57 Президент Мирзо Улуғбек туманидаги технологик паркка ташриф буюрди (фото)\n19:55 Ахборот технологиялари вазирига янги ўринбосар тайинланди


Чегарада қонунбузарликлар кўпаймоқда\n19 апрел 2021, Тошкент вақти: 18:21\nСўнгги пайтларда ўзбек-қозоқ чегарасида хўжалик товарлари ва рангли металлнинг контрабанда йўли билан олиб ўтилиши, наркотрафик ҳамда нолегал миграция билан боғлиқ ҳолатлар кўпайди.\nЖанубий Қозоғистон ички ишлар департаменти матбуот котиби Салтанат Қоракўзованинг “Озодлик”ка айтишича, яқинда ҳам Қозоғистонга гиёҳвандлик моддалари етказиб берувчи канал аниқланган.\n“Жанубий Қозоғистоннинг Сариоғоч туманида ўтказилган тезкор текширув вақтида Тошкент-Олмаота йўлида Ўзбекистоннинг икки фуқароси қўлга олинди. Уларнинг бири гиёҳвандлик моддасининг эгаси, иккинчиси эса наркофурушдир. Аниқланишича, улар доимий равишда Ўзбекистондан Қозоғистонга героин етказиб туриш билан шуғулланиб келган. Бу сафар улар 5 килограмм героин билан қўлга тушди”,- деди С.Қоракўзова.\nУнинг сўзларига кўра, бу ўзбекистонликларнинг Қозоғистонга катта миқдорда гиёҳвандлик моддалари, хусусан, героин олиб ўтиши билан боғлиқ илк ҳолат эмас. Ҳозир ҳуқуқ-тартибот идоралари ўзбек-қозоқ чегарасининг Жанубий Қозоғистондаги қисмига эътиборни кучайтирган.\nҚозоғистон Миллий хавфсизлик қўмитаси чегара бошқармаси матбуот котиби Лариса Дмитрюк эса Ўзбекистондан Қозоғистонга келаётган нолегал мигрантлар ҳам кўп учраётганини билдирди.\n“Жорий йилнинг 7 февраль куни чегарачилар Ўзбекистоннинг 7 фуқаросини қўлга олди. Чегарани пиёда кесиб ўтган ўзбекистонликлар Қозоғистонга шахсий иш бўйича келаётганини айтган. Аммо икки давлат ўртасида визасиз тизим мавжудлиги ҳисобга олинса, уларнинг чегарани ноқонуний кесиб ўтишга уруниши тушунарсиз. Аввалги йиллари ҳам ўзбекистонликларнинг қўшни давлат чегарасидан ноқонуний тарзда ўтиш ҳолатлари кўп бўлган”,- деди Лариса Дмитрюк.\nСиёсатшунос Эдуард Полетаев ўзбек-қозоқ чегараси нафақат Қозоғистонни, балки Россияни ҳам Марказий Осиёнинг бошқа давлатлари билан боғлаб турувчи муҳим транзит йўналиш эканини таъкидлади.\n“Шу боис, ўзбек-қозоқ чегараси катта миқдордаги пуллар, товарлар ва албатта, одамлар оқими ўтадиган зиддиятлар ўчоғи бўлиб қолаверади. Бу чегарадаги муаммоларга барҳам бериш учун, аввало, Ўзбекистонда иқтисодий тараққиёт механизмларини йўлга қўйиш даркор. Шундагина Ўзбекистондаги ортиқча меҳнат ресурслари оқимининг Қозоғистонга экспорт қилиниши ва тирикчилик мақсадида наркофурушликка қўл ураётганлар сони камайиши мумкин. Иккинчидан, ўзбек-қозоқ чегарасидаги вазиятнинг қаттиқ назоратга олиниши ҳам содир бўлаётган қонунбузарликлар сони камайишига олиб келади”,- деди Эдуард Полетаев.


Андрей Фёдоров: "Локомотив" "Сурхон"ни ниманинг эвазига таслим этди? - Zamin.uz\n23:58 / 06.07.2020\n"Локомотив" бош мураббийи Андрей Фёдоров Coca Cola Суперлигаси 8-тури доирасида "Сурхон" устидан қозонилган ғалабадан кейинги фикрлари билан ўртоқлашди.\n- Рестартдаги илк ғалабадан кейин руҳий тайёргарликка кўпроқ эътибор бердик. Биз барча ўйинларни оғир деб ҳисоблаймиз. Ҳозирда мураббийлар штаби билан нафақат келгуси турдаги рақиб, балки, чемпионатнинг барча ўйинларини кузатиб боришга ҳаракат қиляпмиз. Бирор жамоа осон ўйин ўтказмаяпти. Ўтган турда "Қизилқум" мағлуб этилганидан кейин айрим мухлислар "Локо" ўзига келиб олди, энди барча рақиблар янчиб ташланса керак деб ўйлашди. Йўқ.\nЎтган ғалабадан кейин кичик давр мобайнида футболчиларни "Сурхон"га қарши ўйин янада оғирроқ бўлишини тушунтира олганимиз ва бунга эришганимизга хурсандман. Шунингдек, футболчилар ҳам бизнинг барча гапларимизни, йўриқларимизни тўғри тушунишмоқда. Бирор жамоа очколарни шундоқ бериб қўймаяпти, очколарни тортиб олиш керак. Бунинг учун эса жуда кучли характер ва касбга фидойилик бўлиши керак. Йигитларга раҳмат, бугун биз ҳақли ғалабага эришдик.\n- Бугун Шуҳрат Муҳаммадиевнинг ўрнига тушган Жавоҳир Алижонов яхшироқ ўйнади. Шуҳрат эса биринчи бўлимда жамоанинг энг нозик нуқтаси бўлди. Алижонов 90 дақиқа ўйнашга тайёр эмасми?\n- Бу сиз учун шундайдир. Бироқ у биз томондан юклатилган вазиятларни тўлақонли адо этди.\n- Бироқ Муҳаммадиев 3-4 марта оддий жойларда тўпни йўқотди.\n- Хўш, Жавоҳир неча марта йўқотди? У курашмади. Келинг, баҳслашиб кетиш даражасига етиб бормайлик. Шунчаки, санаб кўрингчи, у неча марта тўпни йўқотди. Муҳаммадиев эса ўзи йўқотган тўпларни қайтариш учун қаттиқ ҳаракат қилди.\n- Қанот вингери сифатида бугун Алижонов Муҳаммадиевдан яхшироқ ўйнади, ҳаволатиб тўп узатишлари амалга оширди.\n- Алижонов ўйинни ўзига олишга ҳаракат қилгани менга ёқди. Шунингдек, бошқаларга ҳам. Ўйиндан олдин менга қўнғироқлар ҳам бўлди: "Алижонов, Алижонов, Алижонов...". У лойиқ бўлса, асосий таркибда ўйнайди. Ҳозир эса Муҳаммадиев асосий футболчи. Энди Алижоновнинг ўзига: "Нима учун Муҳаммадиев асосий таркибда", деб савол беринг.\n- АГМКга қарши ўйиндан олдин "Машъал"га қарши баҳс ҳам бор. Унгача Славко Дамьянович ҳам таркибга қайтади. Шунингдек, таркибда Кахи ҳам бор. Ўтган 2 ўйинда Фарруҳ Иброҳимов ёмон ўйнамади. Умуман олганда, ушбу мавсумда Иброҳимовнинг асосий таркибга кириши учун қанчалик имконият бор?\n- Менимча, бунга гапиришга эрта. Чунки ҳали у ўйинга қандай таркиб билан борамиз, ҳеч ким билмайди. Жароҳатлар бўлмасин. "Машъал"га қарши баҳс ҳам борлигини инобатга олиб, ҳали бу борада гапиришга эрта деб ҳисоблайман. Иброҳимов эса ўтган давр мобайнида катта ўсишга эришди. Тўғрисини айтаман, унга доим ишонганман. Шу сабабли у келажакда ажойиб карьерага эга футболчи бўла олади дея оламан. Бу эса фақатгина унинг ўзига боғлиқ. У ўтган 2 ўйинни ўзининг даражасида ўтказди. Бугун қай тариқа ғалабага эришганимизни эса боя айтиб ўтдим: кучли характер ва касбга фидоийлик. Оддий ўйинлар йўқ, бу хоҳ етакчи жамоа бўлсин, хоҳ ўртача жамоа.\nСиз ҳам чемпионат ўйинларини кўриб боряпсиз, хўш, 5:0, 4:0 ҳисоби қайд этилган бўлса-да, шу ўйинларда жамоа осонлик билан ютдими? Буни мен футболчиларнинг тайёргарлигига йўйаман. Шунингдек, ҳозирда кўп нарса характерга боғлиқ. Фаррух мавсумни юқори савияда давом эттиришга тайёрми, демак, у узоққа боради. Балки ҳозир бу гаплар ноўриндир, менинг рус матбуотига берган интервьюимни ўқиганлар бўлса керак. Ўзбек сайтлари эса буни қисқа-қисқа қилиб кесиб олиб, оммага маълум қилишди. Ўшанда мен 16-21 ёшгача бўлган иқтидорли футболчилар Россиядан кўра Ўзбекистонда кўпроқ деб айтганман. Бироқ Россияда Ўзбекистондан кўра ёшлари узоқроққа боришади.\n- Шунчаки, биз у ерда яшамаганмиз.\n- Йўқ, яшаш шарт эмас. Россия Премьер-лигасида иқтидорли ва техник футболчилар ўзбек чемпионатидан кўра камроқ. Бироқ улар футболда янада кўпроқ ва узоқроқ қолишни мақсад қилишади. Россияда ишладим ва кўрдим. Ҳозир эса Ўзбекистонда ишимни давом эттиряпман. Биз билан 5-6 нафар жуда ёш футболчилар машғулот қилишмоқда. Шунингдек, ёшлар жамоамиз таркибидан айрим иқтидорлиларни асосий таркибга жалб қилиб турибмиз.\n- Балки, ёшлар уй ва машина сотиб олганидан кейин тўхтаб қолаётгандир.\n- Билмадим. Шунчаки, биз ривожланиб, ўсишда давом этишимиз керак. Ўзбекистон мен учун бегона давлат эмас. Мен ҳам ушбу давлат футболи юксакларга чиқишини истайман. Ўйиндан узоқлашиб кетдик. Барчага раҳмат. Ғалаба билан.\nСаратонга қарши универсал восита кашф қилинди (фото)\nРивожланишнинг эфиопияча усули ...\n«Яшил» иқтисодиётга ўтиш стратегияси тасдиқланди\n“Толибон” тўрт йил назорат қилган туман озод этилди\n«Ҳунармандчилик фаолияти тўғрисида»ги қонун лойиҳаси эълон қилинди\nАндрей Фёдоров: "Марат Бикмаев навбатдаги ўйинга тайёр бўлади"\nАндрей Фёдоров: Иккинчи ўйиндирки, мағлубиятга учрамоқдамиз\nАндрей Фёдоров йирик ҳисобдаги ғалабадан кейинги фикрларини билдирди\n«Сурхон» собиқ бош мураббийи ва собиқ ҳужумчиси «Локомотив»га ўтди


АЁЛ ҚЎШИҒИ - “Китоб дунёси” газетаси сайти\n787 марта кўрилган.\n— Ғам-ғуссаларим олдингизда тарқалиб кетмайди, балки мени унсиз ўраб, маломатларингизни мен сари ундайди. Аламларни алангалатувчи ўша сўзларингиздан сўнг бош кўтармадим. Ҳар куни йўл қўядиган ва қалбимга очиқ-ойдин ёзадиган хатоларингизни яширувчи пардани кўтармадим.\nҒам-ғуссаларим биз учун тор бўлган деворлар орасидан ташқарига чиқмайди. Ўзимнинг кичкина мамлакатим, деб билган макондаги чаққон ҳаракатларимда қоқилиб тушаман. Орзуларим битганича йўқ.\nТелевизордаги аёл ҳали ҳам куйлашда давом этмоқда. Унинг овозини эшитяпсанми, азизим?\n— Олдимга келиб, бировларнинг гапини айтдингиз: «Бундай аҳволга ортиқ чидаб бўлмайди!» Баъзан сизни узоқларда тасаввур қиламан, овозингиз паст эшитилади, аввал кўзларингиз, сўнг жисмингиз ғойиб бўлади... Синглингиз бошимга келиб, нафратлангандай:\n— Сиздан ҳеч қандай фойда йўқ. Биз билан туришингиз ортиқча юк, бу ердан кетишни жиддийроқ ўйлаб кўринг, — деди.\nҚўлимдан бир финжон қаҳвани олиб, ишхонангиздаги ғам-ташвишларингиз ҳақида нолийсиз. Овозим ҳорғин эди. Қушлар тўрвасини йиғиштириб, учиб кетади.\n— Орзуларимни парча-парча қилаётган аччиқ ҳаёт-ла яшаяпман, шунга кўникяпман. Ҳаммасини оилангиз олдида очиқ-ойдин гапириб, бор ҳақиқатни тан олишингиз керак. Улар қалбимга оғир маломат тошини отишни бас қилсайди, — дедим сизга бир куни, бироқ сиз хижолатда қолишдан қўрқардингиз.\nЎша оқшом сизга:\n— Бошқасига уйланмаслигингизни ўзим айтаман уларга, — дедим.\nОвозингиз титраб, саросимага тушдингиз:\n— Жинни бўлганмисан? — дедингиз.\nҲорғин нигоҳим сизга тикилди: Улар сизга «Бундай давом этишига ортиқ чидай олмайман. Ҳақоратларни кўтаролмайман. Мен бу уйда қадрсиз буюм эмасман. Айб менда эмаслигини оилангиз тушуниши керак!» деганини эшитмадингиз. Ичимдан чиққан сўзларим деворга бориб урилди-ю, сўнг ўзимга умидсиз қайтди.\n— Сабр қил! — дедингиз. Бу сўз тилингиздан осонликча чиқар, қалбимга алам етказишда қоқилмасди. Оҳ чекиб, йиғлаётганимни кўрсангиз-да, нақадар шафқатсиз эдингиз. Қўлимдан тутиб, алам жарининг тубигача олиб тушиб, у ерда мени ёлғиз ташлаб кетиш даражасигача бордингиз.\nБир куни овқат тайёрлаётган эдим. Онангиз совуққина қилиб:\n— Бу оқшом эрингни унаштиргани борамиз, — деди.\nУнга ўгирилиб боқдим. Онангизнинг кўзлари чақнаб, либосим устидан танамни ёндириб юбораётгандай эди. Мен сукут сақлаб ишимни давом эттирдим. Янги кўйлагингизни кийиб, ойна олдида ўзингизга оро бераётганингизни кўриб:\n— Ҳақиқатанам шундай қилмоқчимисиз? — деб сўрадим.\nСиз эса жилмайиб:\n— Нега бундай қилмай? Ахир...\n— Улар ҳақиқатни билмайди. Яна бир бечорани алдайсизми? Ҳаётини чил-чил қиласизми?\nСиз эшикни очиб, чиқишга отландингиз-да:\n— Мен ҳеч кимни алдамайман. Бу — уйланиш, Оллоҳ ва унинг пайғамбари томонидан белгиланган суннат, — дедингиз.\nЎша оқшом улар совчиликдан қайтганида, уларнинг ўзидан бурун менга хушбўй ҳид етиб келди. Юзларидаги жилмайишлар гўё бир шохдан иккинчисига сакраётган қуш каби эди. Улар худди биринчи марта кулишни ўрганаётгандек куларди, менга ўғринча қарардилар. Тик боқишга эса ҳеч ким журъат қилолмасди. Сиз тиканли дарахтлар чангалзордек ўсадиган бу уйда яқин орада худди янги бир кактус экмагандек ҳайрон қоларли даражада бахтиёр эдингиз.\nОрқамга яшириб турган қоғознинг бир учини чиқардим-да, сизга ишора қилиб қўйдим. Кўзларингиз чақнаб кетди, нафасингиз кўкрак қафасингизга сиқилиб, гўё ташқарига йўл топа олмаётгандек эди.\nҲамма меҳмонхонага тўпланиб суҳбатлашар, бу ажойиб оқшомнинг таърифини қиларди. Улар анчадан буён бундай роҳат қилмаганини гапирарди.\nСиз онангизу акангиз ёнида ўтирардингиз. Кўзларим кўзларингиз билан тўқнашди. Мен ҳамманинг олдида қоғозни кўз-кўз қилдим-у, онангизга яқин келдим. Унинг юзи бўёқ чўткасини ушлашни энди ўрганаётган рассом уринишидек қизариб кетганди. Мен қоғозни акангизнинг олдига ташладим ва худди бир аблаҳ устидан ғалаба қилгандек жилмайдим.\nУ қоғозни ўқир экан, жим бўлиб қолди. Нигоҳлари худди нафас олмаётган танадек ерга қадалди. Ҳамма ҳайрон бўлиб унга тикилди.\nСиз эса, куёв бўлаётган эрим, жимгина жуфтакни ростладингиз. Хонангизга кириб, эшикни ичкаридан беркитиб олдингиз. Қоғоз қўлдан қўлга ўтиб, нигоҳлар жуссадек ерга қадала бошлади. Мени бу уйда ортиқча юк деб билган синглингизга боқдим. У бошини икки қўли билан беркитиб, тўсатдан кирган қаттиқ оғриқдан халос бўлиш учун маҳкам сиқар эди.\nМен уларни ўз ҳолига қолдириб, орқангиздан хонага кирдим-у, эшикни ёпдим...\nАраб тилидан Муртазо САЙДУМАРОВ


ИнтерФУТБОЛ :: Имзосиз ўйин\nАнча аввал футболимиз муҳитидаги аросат ва унинг изтиробли оқибатлари хусусида ёзгандик. Афсуски, яна шу мавзуга қайтишга тўғри келяпти. Бунинг сабабини кўпчилик яхши билади. Ҳа, гап Эктор Купер билан боғлиқ. Ҳаммани бир савол ўйлантирмоқда: «ЖЧ-2022 йўлланмаси тақдирини аргентиналик мутахассисга ишонса бўладими?» Ижтимоий тармоқлардаги изоҳларнинг таҳлили шуни кўрсатмоқдаки, бир гуруҳ мухлислар аргентиналик мутахассисга ишонишмоқда. Айримлар унга ишонишмаса-да, имкон бериш лозимлигини таъкидлашмоқда. Зукко ва тажрибали мухлисларнинг катта гуруҳи эса терма жамоамиз бош мураббийининг фаолиятини қониқарсиз баҳолашмоқда. «Ёшим ўтиб қолди. Футболчиларимизни мундиалда кўришни истайман. Терма жамоамиз ўйинида эса на шиддат бор, на маънили ҳаракат...» - фахрий мухлисларнинг бундай сўзларини эшитиб, юрак зирқирайди. Тасаллига сўз тополмайди одам...\nХўш, шундай вазиятда Эктор Купернинг қайси ишини тасалли сифатида тилга олиш мумкин? Ўтган йилнинг кузидаги учрашувларда кўзга ташланган нурсиз ўйинларни вақт камлиги ва баҳсларнинг ўртоқлик мақомида экани билан изоҳладик. Декабрь ойида бирор назорат учрашуви ташкилланмагач, «Номдор бобо устамон, ниманидир режалаштиряпти, Осиё кубоги-2019да қудратини кўрсатади», деб ўйладик. Ҳатто унга ва футболчиларимизга шеърлар бағишладик. Кўнглини кўтариш учун шундай қилдик-да. Гарчи Жанубий Кореянинг собиқ президенти Ли Мён Бак қаламига мансуб «Мўъжиза содир бўлмайди» номли китобни ўқиб, кўп хулосалар чиқарган бўлсакда, барибир, мўъжиза кутдик терма жамоамиздан. Купердан кутмасак ҳам бўлмасди аслида...\nБААдаги 5та расмий учрашув тарихини қайта эслашнинг ҳожати йўқ. Очиғи, бош жамоамиз ўйинида Купернинг имзоси унча сезилмади. Лекин футболчиларимиз ғалаба учун астойдил интилишди, голлар уришни исташди. Пенальтини амалга оширолмаган Марат Бикмаев аламидан йиғлаб юборди. Ҳолбуки, уни Купер йиғлатди. Хуллас, натижадан қатъий назар, мураббийни қўллаб-қувватладик. Ўйладикки, у Осиё кубоги сабоқларидан тегишли хулоса чиқаради. Уругвай термасига қарши кечган иккинчи баҳс эса кўпчиликни жиддий ташвишга солгани рост. Жамоамиз Темур Кападзе раҳбарлигида бундан жозибалироқ ва мазмунлироқ кўринганди. Хайриятки, икки ўйинни солиштириш имкони йўқ эмас. Эктор Купер штаби узоқ Уругвайда ашаддий мухлислар ва кучли таркибга қарши ёш футболчиларимиз қандай тўп суришганини кўрганмикан?! Шундоққина ёнгинамизда анчайин кучсизланган рақибга қарши ўтказилган нурсиз ва имзосиз баҳсни ўша ўйинга солиштиришдими?! Буниси номаълум, албатта. Маълуми шуки, бир йил ичида терма жамоамиз ўйини яхши томонга силжимабди. Аксинча, баъзи жиҳатлар ортга кетибди.\nТўғри, баъзи мутахассислар ижобий жиҳатларни санаб ташлашлари мумкин. Бироқ ойни этак билан ёпиш имконсиз. Билағон мутахассислар ҳар қанча тиришишмасин, мухлисларга жамоамиз ўйинида ўсиш кузатилаётганини исботлашолмайди. Футболчилар мажбуран ўйнагандек таассурот туғилмоқда ташқи томондан. Шундан келиб чиққан ҳолда, кўнгилдан кечаётган мулоҳазаларни айтмасак бўлмас.\n1. Назаримизда, футболчилар яхлит бир жамоа ҳолида мураббийга талпинишмайди. Қайсидир футболчи ор-номус кучи сабаб майдонга тушади. Бу ўз-ўзидан ўйин манзарасини бузади. Аёнки, бирор футболчи ўзидаги бу табиий туйғуни тан олмайди. Юз-хотир қилади, албатта.\n2. Эктор Купер таркибни кескин ёшартиришни хоҳламаяпти. Ҳозирги таркиб Самвел Бабаян даврининг узвий давомидир. Бизга қолса, «опорник» сифатида Отабек Шукуров ва Одил Ҳамробековдан фойдаланардик. Ҳужумчи ортида эса Икром Алибоевга имкон берардик. Захирадан Жавоҳир Сиддиқов, Жасур Яхшибоев, Бобур Абдухолиқов майдонга тушишса, қандай соз бўларди?! Тўғри, айни ҳолатда олимпия терма жамоамиз муҳим расмий ўйинлар билан банд ва ёшларни безовта қилиш ноўрин. Аммо аниқки, шунга имконият туғилган вазиятда ҳам, Эктор Купер бундай йўл тутмайди. Чунки ёшларга тўла ишонолмайди. Ҳатто Каллум Хадсон-Одои ва Жейдон Санчо тажрибаси ҳам унга таъсир ўтказолмайди. Ёшининг кексалиги, феъл-атвори ҳам уни бу ишдан қайтаради.\n3. Эктор Купер амалга ошираётган асосий ишлар, бизнингча, футболчилар учун янгилик эмас. Боз устига, у йигитларимизни қандай ўйнатиш йўлини ҳалигача тополмаяпти. Қисқаси, Купер даври, унинг мураббийлик услуби ўтибди, чоғи. Акс ҳолда, футболчилар машғулотлардан ҳайратланишарди. Аросат шундаки, аргентиналик мураббийни исталган пайт истеъфога чиқариш ҳақида ўйлаш - жуда мушкул жараён. У мутасаддиларнинг қарорларига осонгина кўнавермайди. Ваҳоланки, ҳозирнинг ўзида шартномадаги бир муҳим келишувни бажаролмади, яъни Осиё кубогида ғолиб чиқолмади.\nМуҳтарам мухлис! Юқоридаги мулоҳазани қоғозга тушириш бизга ҳам осон кечмади. Таҳририятдагилар «Мақолани қачон ёзиб тугатасиз?» деб қистовга ҳам олишди. Аммо биз шошмадик. Негаки, қайси мавзуда ёзаётганимизни тушуниб турардик. Осон эмас. Ғалвали мавзу. Энг тинчи - Евро-2020 саралаш ўйинлари ҳақида ёзиш. Ана, Андрей Шевченкога қойил, Криштиану Роналду ҳам унга тан берди. Мураббийнинг имзоси сезилган ўйин ўрнида Португалия ва Украина терма жамоалари ўртасидаги баҳсни кўрсатса бўлади... Йўқ, бундай қилолмаймиз. Ҳақиқий аҳволдан кўз юмолмаймиз. Вазиятни ўнглаш мумкинми? Билмадик. Билганимиз - Эктор Купер бу ишни уддалаши мушкул. «Нима истайсизлар ўзи?» деб ажабланган мураббийнинг руҳияти эса бизга бегона...


Хоразм вилоят партия кенгашининг III пленуми таҳлилий-танқидий руҳда ўтди. Унда партия ташкилотларининг ўтган йилдаги фаолияти, шунингдек, Ўзбекистон Республикаси Президенти сайловида партиянинг иштироки билан боғлиқ вазифалар кўриб чиқилди.\n– 2014 йилнинг декабрида Ўзбекистон Республикаси Олий Мажлис Қонунчилик палатаси, халқ депутатлари маҳаллий Кенгашларига бўлиб ўтган сайловлар ҳар бир партия ўз фаолиятини яна бир бор танқидий таҳлил қилиши кераклигини кўрсатди, — деди вилоят партия кенгаши раиси Раимберган Сабуров. — Чунки сайловчилар бу галги сайловда янада чуқур ўйлаб, партияларнинг амалий ишларига, номзодларнинг келгуси режаларига қараб овоз берди.\nСайлов жараёнлари кучли курашлар остида ўтди. Ўзбекистон Халқ демократик партияси ушбу сиёсий жараёнларда муносиб иштирок этди. Халқ депутатлари вилоят Кенгашига партиямиз вакилларидан 15 нафар, туман ва шаҳар Кенгашларига 103 нафар депутат сайланди. Бу партиямизга электорат манфаатларини ҳимоя қилиш, одамлар ишончини оқлаш йўлида катта имконият беради. Ҳар биримиз зиммамиздаги масъулиятни ҳис қилиб, астойдил ишлашимиз керак.\nПленумда яна бир муҳим сиёсий жараён — Ўзбекистон Республикаси Президенти сайловига пухта тайёргарлик кўриш билан боғлиқ масалаларга эътибор қаратилди. Ўзбекистон Республикаси Президентлигига партиядан кўрсатиладиган номзодни қўллаб-қувватловчи сайловчилар имзоларини йиғишни ўз вақтида якунлаш зарурлиги таъкидланди.\nПленумда кўриб чиқилган масалалар юзасидан тегишли қарорлар қабул қилинди. Шунингдек, Ўзбекистон Халқ демократик партиясининг яқинда бўлиб ўтадиган IX қурултойига делегатлар сайланди.


Зайниддин Зидан: «Роналду гол урганидан жуда ҳам хурсанд» - Спорт UZ - Скачать музыку бесплатно новинки музыки 2016-2017\n«Реал» бош мураббийи Зайниддин Зидан Чемпионлар лигасининг нимчорак финал босқичи доирасида «Рома»га қарши бўлиб ўтган ўйин (2:0) борасида ўз фикрларини билдириб ўтди.«Криштиану Роналду гол ургандан хурсанд. Мухлислар ундан гол кутишади ва у бугун бу ишни уддалади. Унинг ўйинидан қониқиш ҳосил қиляпмиз.Биринчи бўлим мураккаб кечди, аммо биз танаффусдан кейин ўйинимизни кучайтирдик. Сафардаги ўйинларда бизга ижобий натижа кераклиги ҳақида ўйламадим, аммо бугун биз бошқа сафар баҳсларига нисбатан яхши ҳаракат қилдик.«Рома» пенальти тепиши керак эди? Мен бу вазиятни кўрмадим. Ўйин қийин кечди, айниқса, биринчи бўлим, аммо биз иккита гол урдик ва бир неча марта имкониятлардан фойдаланишимиз мумкин эди. "Рома"да ҳам голли вазиятлар юзага келди.Сафарда урилган иккита гол жуда муҳим. Лекин тўқнашув тақдири ҳали ҳал бўлмади, бу футбол, ҳамма нарса рўй бериши мумкин.Айрим ўйинчилар натижа келтираётган бўлишса-да, мен учун муҳими - жамоа.Чемпионлар лигаси финали? Бунгача узоқ йўл бор. Аввал жавоб ўйинини ўтказайлик. Мен эса футболчиларнинг иштиёқидан хурсандман», – дейди Зидан. - деб хабар бермоқда Stadion.uz нашри.


Учта саргузашт ўйинни олиб қўйишга улгуринг ва бир умр бепул ўйнанг! (+видеолар) - Terabayt.Uz\nҲафта якуни яқинлашиб, Epic Games рақамли дўкони яна учта ўйинни бепул тақдим этяпти. Уларни 22 апрелгача олиб қўйиб, кейин бир умр бутукул бепул ўйнаш мумкин.\nУлардан биринчиси Deponia: The Complete Journey номли трилогия бўлиб, Руфус исмли йигитнинг саргузаштларига бағишланган. Бош қаҳрамон чиқиндиларга тўла Депония номли сайёрадан қочиб кетмоқчи бўлади, аммо тасодифан бошқа бир планетадан келиб қолган гўзал қизни севиб қолади ва уни ўз ватанига қайтаришга ҳаракат қилади.\nЁши ўн саккиздан ошган геймерларга тавсия этилувчи Deponia: The Complete Journey ўйинини ушбу ҳавола орқали юклаб олиш мумкин.\nБепул берилаётган яна бир ўйин эса Ken Follett's The Pillars of the Earth деб номланган бўлиб, Кен Фоллетт исмли ёзувчининг «Замин устунлари» романи асосида яратилган. Ўйинда романдаги воқеалар ривожини ўзгартириш ва унинг персонажлари тақдирига таъсир ўтказиш имкони бор.\nKen Follett's The Pillars of the Earth ўйинини бутунлай бепул олиб қўйиш учун ушбу ҳавола ёрдамида Epic Games Store сайтига ўтасиз.\nТекин тарқатилаётган учинчи ўйин бўлса The First Tree деб аталган ва тулкининг саёҳати ҳақида ҳикоя қилади. Бош қаҳрамон ҳаёт булоғи сари йўлни босиб ўтади ва ўлимнинг моҳиятини англаб етади.\nФалсафий мазмунли The First Tree ўйинини мана бу ҳавола орқали ўз кутубхонангизга қўшиб қўя оласиз.\nБу учала ўйиннинг ҳам бепуллик вақти 22 апрелгача давом этади; шундай экан, улар билан танишиб, сақлаб олишга улгуринг ва геймер дўстларингизга ҳам бу хабарни етказинг.\nЎҚИНГ: Илон Маск киборгга айлантирган маймун ФИКР КУЧИ БИЛАН компьютерда ўйин ўйнамоқда! (+«жонли» видео)\n#Видео ўйинлар #Видеоўйин #компютер ўйинлари #ўйин #ўйинлар #Epic Games #Deponia: The Complete Journey #Ken Follett's The Pillars of the Earth #The First Tree


00:00 / 10.02.2013 | eski savollar | 814\nШайх Хазратлари.Ман илимсиз, оми мухлисингизни маъзур айлагайсиз, илимсизлигим туфайли шу мавзуга тегишли, ўтган сафарги саволни нотўғри берибман шекилли ман кутган жавобни олмадим.Масала шундаки, Қуръон тиловатидан кейин, Содақоллоҳул Аъзим, хамда ас-Соффат сурасининг охирги 3 оятини ўқишликни бидъат деб айтаётган биродарим бизни жамоатимизга, шу амални қилаётганимиз учун келмай қойди.Уни айтиши бўйича, Қуръон тиловати ибодат саналади, Пайғамбаримиз солаллоҳу алайҳи васаллам бизга Динни мукаммал етказганлар, Пайғамбаримиз солаллоҳу алайҳи васаллам ибодатда қилмаган амални қилаяпсан, ибодатга янгилик киритяпсан деб мани қаттиқ ўйлантириб қўйди.Шайх ҳазратлари шу амални қилишликга бирон далил борми? Агар далил бўлса келтирсангиз илтимос, ёки қайси манбаъдан қидиришимизни айтсангиз ўзимиз қидирид топиб олардик. Зеро шу далил баҳона бўлиб биродарим яна жамоатимизга қайтса. Саволда камчилик бўлса узримни қабул қилинг. Олдиндан раҳмат Аллоҳ сиздан рози бўлсин.\n-\tБиродарингиз бемазҳаб одам экан. Унга гап тасир қилмаса керак. Далил тушунчаси кенгдир. Ўша одам айтгандек, фақат Қуръони Карим ва ҳадисдан иборат эмас.ШАРЪИЙ ҲУКМЛАРНИНГ ДАЛИЛЛАРИАллоҳ таоло одамларни беҳуда яратгани йўқ, уларни бепарво ўз ҳолига ташлаб қўйгани ҳам йўқ. Балки Ўзи яратган оламда Ўзи яратган одамга икки дунё саодат йўлини кўрсатиб беришни ҳам Ўзи зиммасига олди. Бунинг учун «дийн» деб аталмиш кўрсатмалари тўпламини бандаларига тақдим этди. Унда уларга қиладиган амалларининг ҳукмларини баён қилиб берди. Ўша амалларнинг фарз, вожиб, ҳалол, ҳаром, тўғри, нотўғри ва шунга ўхшаш бўлишини ирода қилди. Мазкур шаръий ҳукмларнинг далилларини ҳам жорий қилди. Ушбу фаслда ўша шаръий далиллар ҳақида сўз юритамиз.«Далил» сўзи луғатда ҳар қандай ҳиссий ёки маънавий, яхши ёки ёмон нарсани кўрсатувчи ва унинг йўлига бошловчи маъноларини англатади. Усулул фиқҳ илми олимлари: «Унга тўғри назар солиш ила талаб қилинаётган хабарга етиштирадиган нарса далилдир», дейдилар. Усулийларнинг истилоҳида эса:Шаръий далил шаръий амалий ҳукмни чиқариш учун дастак қилинадиган нарсадир. У илмул яқийн билан қатъий далолат қилса ҳам ёки зоннинг ғолиблиги билан зонний (қатъиймас) далолат қилса ҳам – бари бир. Ушбу эътибордан шаръий далиллар икки турли бўлади: Далолати қатъий ва далолати зонний (қатъиймас) далиллар. «Зонн» лафзи бу ерда гумон маъносида эмас, балки қатъийнинг муқобилидаги, яъни «қатъий эмас» маъносидадир. Далиллар умумий эътибор қилинганда икки хил бўлади: 1. Уламолар жумҳури иттифоқ қилган далиллар: Китоб, Суннат, Ижмоъ ва Қиёс. 2. Уламолар жумҳури иттифоқ қилмаган далиллар: Истиҳсон, Масолиҳул мурсала, Истисҳоб, Урф, Мазҳабус саҳобий, Шаръу ман қоблана. (Ҳанафий мазҳабидан бошқаларда Саддуз-зароиъ ҳам бор.)Уламолар жумҳури иттифоқ қилган далилларга эргашмоқлик вожибдир. Лекин уларнинг ҳар бирининг даражалари бор. Мазкур даражалар қуйидагича: аввал Китоб (Усулийлар истилоҳида «Китоб» лафзи ишлатилса, Қуръони Карим тушунилади), кейин Суннат, сўнг Ижмоъ ва охири Қиёс. Бу далилларга эргашмоқ вожиблигига қуйидаги ояти карима далилдир: Аллоҳ таоло бундай деб марҳамат қилади:«Эй, иймон келтирганлар! Аллоҳга итоат қилинг, Расулга ва ўзингиздан бўлган ишбошиларга итоат қилинг. Бирор нарса ҳақида тортишиб қолсангиз, агар Аллоҳ ва охират кунига иймон келтирган бўлсангиз, уни Аллоҳга ва Расулга қайтаринг. Ана шундай қилиш хайрли ва оқибати яхшидир» («Нисо» сураси, 59-оят).Мўмин-мусулмонларнинг мужтаҳид уламолари шариат ҳукмларини чиқариб олиш ишларида аввало Аллоҳ таолога итоат этишлари керак, сўнгра Расулуллоҳ соллаллоҳу алайҳи васалламга, ундан кейин мусулмонларнинг ўзларидан бўлган ишбошиларга итоат қилишлари лозим. Агар бирор нарсада ихтилоф туғилиб, тортишув чиқса, Аллоҳ таолонинг ва Расулуллоҳ соллаллоҳу алайҳи васалламнинг ҳукмларига қайтариш лозим. Мезон – шу. Ўлчов – шу. Агар бу қоидага риоя этилмаса, ҳамманинг ўзича ҳал қилишига қўйиб берилса, тартиб-интизом қолмайди, аксинча, одамларнинг ақлий қобилиятлари турлича бўлгани сабабли, ихтилофлар чиқади. Мужтаҳид уламолар бир ишда шариати исломиянинг ҳукми нима эканини билиш учун унинг ҳукмини, аввало, Қуръони Каримдан излайдилар. Агар у ишнинг ҳукми Қуръонда мавжуд бўлса, унга амал қиладилар. Чунки, юқорида келтирилган оятнинг аввалида:«Эй, иймон келтирганлар! Аллоҳга итоат қилинг», дейилгандир. Аллоҳга итоат қилиш Унинг охирги илоҳий китоби Қуръони Каримга амал қилиш билан бўлади. Фараз қилайлик, мазкур ишнинг ҳукми Қуръони Каримда зикр қилинмаган бўлса, унда Расулуллоҳ алайҳиссаломнинг суннатларига мурожаат этилади. Изланган ҳукм у ердан топилса, унга амал қилинади. Чунки, ояти каримада иккинчи манбаъ сифатида Расулуллоҳ соллаллоҳу алайҳи васалламга итоат қилишга амр этилгандир.Расулуллоҳ соллаллоҳу алайҳи васаллам ҳаётлик вақтларида бевосита у зотнинг ўзларига итоат қилинган, ҳозир эса суннатларига амал қилиш у кишининг ўзларига итоат қилиш билан баробар ҳисобланади.«...Расулга...» итоат қилинг. Аллоҳ таоло Қуръони Каримда асосий ҳукмларни баён этган ва умумий ҳукм чиқариш қоидаларига ўшаларни асос қилган. Расулуллоҳ соллаллоҳу алайҳи васалламнинг суннатларида эса, Қуръондаги умумий ҳукмлар батафсил баён қилинган ҳамда баъзи зикр этилмаганлари айтилган.Замон, шароит ўзгариши билан ўзгариб турадиган маълум бир ҳукмлар эса, мусулмон жамоаси ижтиҳод қилиб ечишлари учун қолдирилган. Бунинг ҳикматлари кўп. Аввало, бу ҳолат мусулмонларни доимо изланувчан, ҳаракатчан бўлишга ундайди. Иккинчидан, шариати исломиянинг ҳар замон, ҳар маконга салоҳияти борлигини таъминлайди. Агар Қуръонда ҳам, Суннатда ҳам зикри келмаган масала кўндаланг бўлиб қолса, бу масаланинг ечилиши мусулмонларнинг ишбошиларига ҳавола қилинади. Ижтиҳод мақомига етган ишбоши уламолар мазкур масалани Қуръон ва Суннат қоидалари асосида ҳал этадилар. Мусулмон умматининг эътироф этган муждаҳидлари бирликда ҳал этган ечим(қарор) фиқҳда «ижмоъ» деб номланади. Бунга амал қилиш ҳар бир мусулмон учун вожибдир. Чунки, ушбу оятда:«...Расулга ва ўзингиздан бўлган ишбошиларга итоат қилинг», деган амр бор. Аллоҳ таолонинг амрига бўйсуниш эса, вожибдир. Аммо ишбошиларга бўйсунишда бир неча шартлар бор. Аввало, оятда «ўзингиздан бўлган» дейиляпти. Фиқҳ илми уламоларимиз бу оятдаги«ишбоши»ларни шундай тушунтирганлар: фиқҳда ижтиҳод даражасига етган уламоларнинг жамланиб, бирор масала бўйича иттифоқ бўлиб қарор қилишлари ишбошиликдир. Ояти каримадаги:«Бирор нарса ҳақида тортишиб қолсангиз, агар Аллоҳга ва охират кунига иймон келтирган бўлсангиз, уни Аллоҳга ва Расулга қайтаринг», деган жумла шариатда ҳукм чиқариш учун Қуръон, Суннат ва Ижмоъдан кейинги тўртинчи масдарга – Қиёсга асос бўлган. Айтайлик, мусулмонлар ҳаётида янги масала пайдо бўлди. Айнан шу муаммо Қуръонда ҳам, Суннатда ҳам зикр қилинмаган, аммо шунга ўхшаш бошқа бир масала бор. Уламолар ана ўша ўхшаш масала билан янги пайдо бўлган масалани таққослаб ҳукм чиқарадилар. Бунинг номи «Қиёс» бўлади. Оятда мусулмонлар ўртасида тортишувга сабаб бўлган нарсани Аллоҳга (яъни, Қуръонга) ва Расулга (яъни, у кишининг суннатларига) қайтаришни «агар Аллоҳга ва охират кунига иймон келтирган бўлсангиз» жумласи билан бирга қайд қилинмоқда. Хулоса қилиб айтадиган бўлсак, Аллоҳга ва Унинг Расулига итоат қилишга бўлган буйруқ Китоб ва Суннатга эргашмоқликдир. Илмий ва шаръий ўринларда мусулмонлардан чиққан ишбошига итоат қилишга бўлган буйруқ мужтаҳидлар иттифоқ қилган ҳукмларга эргашмоқликка бўлган буйруқдир. Тортишилган нарсаларни Аллоҳга ва Унинг Расулига қайтаришга бўлган буйруқ шаръий матнлар ва ижмоъда собит бўлмаган масалаларда қиёсга эргашмоқликка бўлган буйруқларни тақозо этади. Бу тартибга суннатдан далил қуйидаги ҳадиси шарифдир: «Набий соллаллоҳу алайҳи васаллам Муозни Яманга юбораётиб унга:«Қандай қилиб ҳукм чиқарасан?» – дедилар.«Аллоҳнинг Китобидаги нарса ила», – деди.«Агар Аллоҳнинг Китобида бўлмаса-чи?» – дедилар.«Расулуллоҳ соллаллоҳу алайҳи васалламнинг суннатлари ила», – деди.«Агар Расулуллоҳ соллаллоҳу алайҳи васалламнинг суннатларида бўлмаса-чи?» – дедилар.«Фикрим ила ижтиҳод қиламан», – деди.«Расулуллоҳ соллаллоҳу алайҳи васалламнинг элчисини тавфиққа бошлаган Аллоҳга ҳамдлар бўлсин», – дедилар.Термизий ва Абу Довуд ривоят қилишган.Бағавий Маймун ибн Меҳрондан ривоят қилади:«Абу Бакрга бирон тортишувли иш келса, у аввал Аллоҳнинг Китобига қарар эди, агар ундан улар орасида ҳукм қилишга бирон нарса топса, шу билан ҳукм қилар эди. Агар Китобда бўлмаса, Расулуллоҳдан бирон нарсани бу борада суннат деб билса, шу билан ҳукм қилар эди. Агар Расулуллоҳ соллаллоҳу алайҳи васалламнинг суннатларидан топишга қийналса, одамларнинг бошлиқлари ва яхшиларини йиғиб, улар билан маслаҳат қиларди ва фикрлари бир жойга келганида, шу билан ҳукм қиларди. Умар ҳам шундай қиларди». Бизнинг ўлкамиздаги уламоллар Қуръони Карим тиловати сўнгида, Қуръони Каримнинг яна бир оятини қўшиб қўйишни одат қилишгани гуноҳ дейиш инсофдан бўлмаса керак. Авваллари бу иш қилинмаган бўлса, қилиш гуноҳдир деганлар ҳам бўлмаган. Бугунга келиб ўзини ҳаммадан устин санаётганларнинг гапи билан иш бошқача бўлиб қолмайди. Аввалги жавобда ушбу оятни азизларимиз турли муносабатларда ўқиганларини айтиб ўтилгани бежиз эмас.\nЧумоли танаси шишадан иборатлиги ҳақида\nамалларни ботил булиши ҳақида..


«Узбек Лизинг Интернешнл А.О.» — «Uzbek Leasing International A.O.» АЖ Хусусий Секторни Ривожлантириш бўйича Ислом корпорацияси билан музокаралар ўтказди\n«Uzbek Leasing International A.O.» АЖ Хусусий Секторни Ривожлантириш бўйича Ислом корпорацияси билан музокаралар ўтказди\n2019 йилнинг 11 июн куни «Uzbek Leasing International A.O.» АЖ ва Хусусий Секторни Ривожлантириш бўйича Ислом Корпорациясининг (ХСРИС) корпорация ижрочи директори жаноб Ayman Amin Sejiny (Айман Амин Сежини) бошчилигидаги делегацияси билан музокаралар бўлиб ўтди.\nУчрашув Ислом тараққиёт банки (ИТБ) гуруҳининг молиявий институтлари билан бундан буёнги ҳамкорликни мустаҳкамлаш доирасида ўтказилди.\nХусусий Секторни Ривожлантириш бўйича Ислом Корпорацияси (ХСРИС) лизинг компаниясининг кўп йиллик ишончли ҳамкори ҳисобланади. 2008-2017 йиллар оралиғидаги ҳамкорлик даврида ХСРИС томонидан «Uzbek Leasing International A.O.» АЖ фойдасига умумий қиймати 13 млн. доллар бўлган молиялаштириш линияси тақдим этилди, жумладан 2008 йилда - 1 млн. АҚШ доллари, 2014 йилда –5 млн. АҚШ доллари ва 2017 йилда 7 млн. АҚШ доллари ҳажмида. Молиялаштиришнинг учта линияси бўйича лизинг битимларининг умумий миқдори тиббиёт, озиқ-оқат маҳсулотларини ишлаб чиқариш, қишлоқ хўжалиги, қурилиш материаллари ишлаб чиқариш, қурилиш ва бошқа соҳалардаги 36 та лойиҳани қамраб олди.\nМузокаралар жараёнида томонлар бундан кейинги ўзаро фойдали ҳамкорликнинг истиқболлари, жумладан молиялаштириш ҳажмларини ошириш, Ijarah, Sukuk ва Murabaha каби молиявий инстументларни тақдим этишда ХСРИС иштироки муҳокама этилди. Томонлар ўрнатилган ўзаро фойдали ҳамкорликни давом эттириш ниятларини тасдиқлашди.\n«Uzbek Leasing International A.O.» АЖ томонидан 2018 йил ноябрдан Ўзбекистон молия бозори учун янги бўлган ислом молиялаштириш тури – Ijarah тақдим этила бошланди.


Меҳрибонлик уйи тарбияланувчиларига президент совғалари топширилди - xabar.uz\n21.02.2021 22:29 0 1607\nЎзбекистон президенти Шавкат Мирзиёев 2021 йил 19 февраль куни Наманган шаҳридаги 26-сонли «Меҳрибонлик уйи»да бўлгани ҳақида хабар бергандик.\nДавлат раҳбарининг ташрифи бу масканда камол топаётган болалар қалбидан чуқур жой олиб, келажакка умид, ишонч берди. Боиси, президент унутилмас учрашувда меҳрибонлик тарбияланувчиларининг талаб ва истакларини сўраб, ўрганди.\nЎзАнинг хабарига кўра, 60 нафар ўғил-қиз вояга етаётган ушбу муассаса ташрифнинг эртасига Республика вазирлик ва идоралари раҳбарлари билан гавжум бўлди. Президент маслаҳатчисининг биринчи ўринбосари Қаҳрамон Қуранбоев, Маданият вазири, Ўзбекистон халқ артисти Озодбек Назарбеков, Ёшлар ишлари агентлиги директори Алишер Саъдуллаев, Наманган вилояти ҳокими Шавкат Абдураззоқов Меҳрибонлик уйида бўлди.\nПрезидент топшириғи билан Меҳрибонлик уйи тарбияланувчилари грант асосида ОТМда ўқийдиган бўлди.\n«Фарзандларимиз юртимизда ҳеч қачон эътибордан четда қолмайди. Улар давлат раҳбариятининг доимий ғамхўрлигида бўлади. Президентимиз кўрсатмаларига биноан бу йил «Меҳрибонлик уйи» тарбияланувчиларидан 44 нафари учун янги уй-жойлар қуриб берилади», — деди Шавкат Абдураззоқов.\nТантанали тадбирда давлатимиз раҳбарининг ташрифи давомида билдирилган таклиф ва орзу-истаклар рўёби сифатида болажонларга ноутбук, планшет, уяли телефон, магнитафон, мусиқий чолғу асбобларидан иборат Президент совғалари топширилди.\nПрезидент топшириғи билан Меҳрибонлик уйининг 44 нафар тарбияланувчиси учун янги уй-жой қуриб берилади.\n«Юртбошимизни Меҳрибонлик масканига келишларини кутмаган эдик. Ташриф, айниқса, болажонлар учун катта совға бўлди. Уларнинг қанчалик қувонганларини айтмайсизми? Президентимиз болалар билан учрашувда ҳар бир боланинг хоҳиш-истагига мос совғалар юборишини айтганди. Орадан бир кун ҳам ўтмай айтилган совғалар тақдим этилди. Тасвирий санъатга ошуфта икки нафар тарбияланувчимиз — Шоира Машрабова ва Муҳаммадюсуф Тўхтасиновни олий ўқув юртига давлат гранти асосида қабул қилиниши ҳақидаги хушхабар барчамизга шодлик улашди», — дейди Наманган шаҳридаги 26-сонли «Меҳрибонлик уйи» директори Дилором Абдураҳимова.\nФотосуратлар манбаси: ЎзА\nШавкат Мирзиёев Президент совғаси Наманган меҳрибонлик уйи


Ўрганишга молик жиҳатлар ниҳоятда кўп — Ishonch Gazetasi\n8. 08. 2020\nЎрганишга молик жиҳатлар ниҳоятда кўп\nуюшмалари Конфедерацияси раиси ўринбосари,\n– Аввало, юқори даражада ташкил этилган халқаро конференция учун ташкилотчилардан миннатдормиз. Бу бизнинг Санатор-курортлар бошқармаси билан ҳамкорлик алоқаларимизни мустаҳкамлашимизда муҳим ўрин тутади.\nЎзбекистонга иккинчи бор келишим. Бундан беш йил аввал ҳам келгандим. Бугунги ташрифимда тизимда кўпдан-кўп янгиликлар юз берганига гувоҳ бўлдим. Президент Шавкат Мирзиёев раҳбарлигида ижтимоий соҳани ривожлантиришга алоҳида эътибор қаратилаётгани, барча соҳаларда инсон манфаатлари бош мезон этиб белгилангани эътиборлидир. Бу жиҳатнинг санатор-курортлар соҳасида ёрқин намоён бўлаётгани, айниқса, қувонарлидир.\nТашриф жараёнида Ўзбекистон касаба уюшмалари Федерацияси раҳбарияти қабулида бўлдик. Бу учрашув менда ниҳоятда катта таассурот қолдирди. Самимий қабул чоғида Ўзбекистоннинг эришаётган ютуқлари, инсон манфаатларини таъминлаш йўлида амалга оширилаётган ишлардан хабардор бўлдик. Касаба уюшмаларининг олиб бораётган кенг кўламли ишлари, соҳадаги янгиликлар билан танишар эканмиз, бу серқирра фаолиятдан ўрнак олса арзийди, деган хулосага келдик.\nКасаба уюшмаларининг санатор-курортлар фаолиятини ривожлантириш, аҳоли саломатлигини тиклаш борасидаги саъй-ҳаракатлари эътирофга лойиқ. Биз ўргансак бўладиган кўплаб тажрибалар орттирдик.\nБухородаги «Ситораи Моҳи Хоса» санаторийси ҳақида эшитган, таърифу-тавсифлардан ҳайратланганимиз рост. Айни вақтда кўҳна шаҳар зиёрати билан бирга, мазкур санаторий фаолияти билан ҳам яқиндан танишиш истагидамиз. Ўйлайманки, олган таассуротларимиз, тажрибаларимиз бундан буёнги фаолиятимизда қўл келади.\nЧонг Хвай Хое,\nМалайзия вакили, Соғлиқни сақлаш\nбўйича катта мутахассис, тиббиёт фанлари номзоди, иммунолог:\n– Келажакда баъзи терапия муолажаларини санаторийларингизда жорий қилиш ниятидаман. Ўзбекистонда кўп бор бўлганман. Ҳар гал келганимда кўплаб ўзгаришлар шоҳидига айланаман. Ўзбекистонда тоғлар кўп. Шунинг учун тоғ бағрида санаторийлар қуриш мақсадга мувофиқ. Чунки бу йўналишга талаб жуда катта.\nфизиотерапия ва курортология\nбўйича бош мутахассиси:\n– Ушбу халқаро анжуман ўзаро тажриба алмашишда муҳим аҳамиятга эга. Айниқса, хорижий санатор-курортлар фаолияти ва тажрибалари билан танишиб, яқиндан ҳамкорликни йўлга қўйиш ғоят самарали.\nГреция вакили, Афинадаги «Флеминг»\nкасалхонаси шифокори, хирург:\n– Конференцияда долзарб масалалар муҳокама қилинди. Афсуски, Грецияда бу каби тадбирлар ташкил этилмайди. Санаторийлар ва тиббиёт муассасаларининг аҳоли саломатлигини таъминлаш мақсадида йиғилиши анжуманга бўлган қизиқишимни янада орттирди. Маърузаларда соҳага оид муҳим мавзулар юзасидан фикрлашиб олинди. Анжуман хорижлик мутахассислар ўртасида мулоқотни яхшилаш ва тажриба алмашишга хизмат қилгани билан янада аҳамиятга молик.\nбошқармаси бош мутахассиси:\n– Конференцияни ўтказишдан учта асосий мақсад кўзланган. Биринчиси, мамлакатимизда санатор-курортлар фаолиятининг ривожланишини халқаро миқёсда намоён этиш, иккинчиси, тиббий туризмни ривожлантириш ва учинчиси, илмий-амалий тажрибага эга ходимларнинг жаҳон ва юртимиз миқёсида амалга оширилаётган илмий изланишларни амалиётда қўллашига имконият яратиш. Бунинг учун уч кунлик конференция дастури тузилган бўлиб, ҳар бир мақсадга алоҳида эътибор қаратилган.\nКейинги йилларда мамлакатимизда бу соҳада кўплаб янгиланиш ва ўзгаришлар рўй берди. Ҳозирда йилига 140 минг нафар одам даволанаётган бўлса, келгусида бу кўрсаткични 150 мингтага етказиш режалаштирилмоқда. Хорижлик ҳамкасбларимиз мамлакатимиздаги санатор-курортлар фаолиятига катта қизиқиш билдираётгани, ўйлайманки, амалга оширилаётган ишларнинг амалдаги самарасидир.\nуниверситети халқаро алоқалар\n– Мазкур конференция ҳамкорлик алоқаларини мустаҳкамлаш, санатор-курортлар фаолиятини яхшилаш йўлидаги тажрибаларни ўзаро алмашишга хизмат қилади. Очиғи, Ўзбекистондаги санаторийлар менга жуда ёқди. Уларнинг баҳаво тоғ ёнбағирларида жойлашгани, архитектураси, дизайни ва яратилган шароитлар эътиборимни тортди. Келажакда Ўзбекистон ва Болгария санатор-курортлари ўртасида ҳамкорликни ривожлантиришга қаратилган таклифларни кўриб чиқишга тайёрмиз.\nКЎЗ ҚАРОҒИМДАСАН, ВАТАН!\nБор бўл, оқибат!\nХАВФСИЗЛИК КАМАРИНИ ТАҚИНГ у сизни даволайди\nБоғдан туриб берилган саволларга тоғдан жавоб берасизми?\nИЛМ УЧУН ЖАҲД-У ЖАДАЛ\nКонун ва Президент фармони билан хусусийлаштириш…\nZOOM ДАСТУРИ ОРҚАЛИ ОНЛАЙН КОНФЕРЕНЦИЯЛАР\nАввалгиси\tКейингиси 1 - 9


Теглар: Актриса, Она, Голливуд\nДобавлено: 08.04.2016, 10:26\nГолливуд актрисаси Энн Хэтэуэй ўғил фарзандли бўлди. Бу ҳақда “Lenta.ru” хабар бермоқда.\nБу “Оскар” мукофоти совриндори ва унинг турмуш ўртоғи заргар Адам Шульманнинг биринчи фарзанди. Аслида чақалоқ 24 март куни туғилган эди. Аммо ота-оналар хушхабарни бошқалардан маълум муддат сир тутишга қарор қилган. Актриса ўғлига Жонатан Роузбэнкс Шульман дея исм қўйган.\nЭнн Хэтэуэй ва Адам Шульман 2012 йил 29 сентябрда турмуш қурган эди. Никоҳ маросими Калифорниянинг Биг-Сюр шаҳрида бўлиб ўтган эди. Актрисанинг ҳомиладорлиги 2015 йилнинг ноябрь ойида маълум бўлган эди.\nЭнн Хэтэуэй “Прада тутган иблис”, “Жейн Остин” каби фильмлари билан машҳур.


Орол денгизида СССРнинг махфий биокимёвий полигони бўлгани ошкор қилинди / Ўзбекистон янгиликлари, энг сўнгги хабарлар\nЖАМИЯТ 0 Шархлар 3533 кўрилди\nОрол денгизида СССРнинг махфий биокимёвий полигони бўлгани ошкор қилинди\nАиФ газетаси Орол денгизи ўртасида жойлашган Тикланиш оролида қарийб ярим аср давомида тажриба ҳайвонлари – итлар, маймунлар, қўй ва отларда бактериологик қуроллар синаб кўрилганини ҳақида хабар тарқатди. Тажриба учун қўлланиладиган препарат намуналари СССРнинг барча ҳарбий биокимёвий лабораториялари – Степногорск, Киров, Свердловск-19, Омутнинск, Сергиев Посад, Оболескдан келтирилган.\nУнда ёзилишича, Тикланиш оролида 1942-1992 йиллар мобайнида ҳарбий биокимёвий полигон бўлган. Унинг шартли номи – “Бархан” деб аталади. Бу ерда қарийб ярим аср давомида тажриба ҳайвонлари – итлар, маймунлар, қўй ва отларда бактериологик қуроллар синаб кўрилган.\nТикланиш оролида олимлар айнан қандай тадқиқотлар устида иш олиб боргани ҳеч кимга аён эмас. Мародёрлар у ердаги ускуналар, бирон-бир қийматга эга ҳар қандай нарсани ташиб кетган. У ерда фақат ташландиқ бинолар қолган, холос, дейилади хабарда.


Спорт 02 October 2018 11:34 278\nЎзбекистон терма жамоасининг ёш вакили Лазизхон Ўзбеков 2001 йил 7 январда Самарқанд вилоятида туғилган. Оилада тўрт нафар ўғилнинг учинчиси қаҳрамонимиз саналади. Ҳозирда Самарқанд Олимпия захиралари спорт коллежининг учинчи босқич ўқувчиси. 2018 йилда Загребда бўлиб ўтган жаҳон чемпионатининг Юнон-рум кураши бўйича олтин медал соҳиби. Жорий йилнинг май ойида Тошкентда бўлиб ўтган Осиё чемпионатида юртимиз шаънини шарафли ҳимоя қилиб, ўсмирлар ўртасида 51 кг вазнда бронза медалини қўлга киритди.\n- Ҳар бир спортчи учун илк ютуғи ўзининг энг катта ютуғи саналади. Келинг, суҳбатимиз аввалида сизнинг мана шу илк ютуғингиз ҳақида сўз юритсак.\n- Илк ютуғим сифатида 2016 йилда Ўзбекистон чемпионати учун ўтказилган мусобақа деб биламан. Унда Ўзбекистон чемпиони бўлганман. Илк бор ифтихор туйғусини барча спортчи ўз юртида ҳис қилса керак. Албатта бу мусобақадаги чемпионлик ҳам ўзига яраша қийинчиликлар эвазига келган. Юртимизда ёш, кучли, шижоатли спортчилар талайгина. Шуларнинг орасида чемпионлик мақомига эга бўлиш мен учун энг катта ютуқларимдан деб ўйлайман.\n- Спортчи бўламан деб болалигингиздан орзу қилганмисиз? Юнон-рум спорт турига қизиқишингиз сабаб кириб келдингизми ёки кимларнингдир хоҳиш-истаги, қистови орқалими?\n- Оилада фақат ўғил фарзандмиз. Болалигимдан акаларим билан кураш тушиб катта бўлганман. Балки шуннинг учун айнан шу спортни танлагандирман. Юнон-рум курашига қизиқаман. 9-10 ёшимдан буён шу спорт билан шуғулланиб келаман. Спортчининг ўзида хоҳиш, қизиқиш бўлмаса у ҳеч қачон бирор ютуққа эриша олмайди. Шунинг учун ҳам мен бошқаларнинг истаги билан бу спорт турини танламаганман, деб бемалол айта оламан.\n- Лазизхон, “юртимиз тарихида ҳали бунақаси бўлмаган, жаҳон чемпионатида учта олтин медал”, - деган шоу-шувли хабарлар сиз ғалабага эришган лаҳзадан бошлаб яшин тезлигида тарқала бошлади. Мана ҳали-ҳанузгача бу шарафли ютуқ тўғрисида фахр-ифтихор билан сўзлаяпмиз. Сиз ўша тобда нималарни ҳис қилдингиз, энг биринчи навбатда кимнинг севинчини ҳаёлингиздан ўтказдингиз?\n- Ҳар сафар майдонга чиқаётганимда чемпионатда юртимиз шаънини муносиб ҳимоя қиламан деб, ўзимга сўз берар эдим. Устозларим ҳам “Сен кучлисан, енгасан ҳаммасини”,- дея менга шижоат беришган. Энг аввал ҳис қилганим бу ватан туйғуси. Мен эришган ютуқ Ўзбекистонимиз учун қанчалар аҳамиятли эканлиги қувонтирган. Албатта, бу борада мени қўллаб-қувватлаган устозларим, ота-онам, акаларимнинг ҳам меҳнати ётади. Ҳамма нарсани ўйлаганман, тўғриси. Қувончим чексиз эди.\n- Сизнингча, курашда спортчи учун энг керак нарса нима деб ўйлайсиз?\n- Юқоридаям айтиб ўтдим, нафақат спортда балки ҳамма соҳада ҳам кишида энг аввало қизиқиш, хоҳиш-истак бўлиши керак. Тўғри иқтидор, абжирлик, устамонлик, олдиндан сеза билиш каби қобилиятлар ҳам талаб қилинади. Бироқ ғалабага эришиш учун 99 фоиз меҳнат керак. Бу меҳнатни бажариш учун истак, албатта, шарт, деб ўйлайман. Чунки бу менинг принсипим. Шу сабабдан ҳам мана юзимиз ёруғ бўлиб келмоқда (кулиб). Биласизми, ҳудди шу саволни чемпионатдан олдин ўзимга бериб кўрганман. Ва айнан айтганимдек хулосага келганман.\n- Мусобақа мобайнида қайси давлат спортчилари билан беллашдингиз? Бунда энг кучли рақиб сифатида кимни кўрган эдингиз ва бу тахминингиз тўғри чиқдими?\n- Билсангиз керак, олимпиядада ҳеч қачон кучсизлар бўлмайди. Улар шу босқичга етиб келгунларига қадар минг чиғириқдан ўтадилар. Дастлаб Озарбайжон, кейин Лива ундан сўнг эса Арманистонлик рақибларим билан беллашиб финалга чиқдим. Албатта, финалга йўлланма олганимдан кейин энг кучли рақиб сифатида Ҳиндистонлик Лайшарам Мейтейни корганман ва бу тахминим ўз исботини топди. Ҳақиқатдан кучли рақиб бўлди. Минг шукур, меҳнатларимиз самараси шу ерда кўринди.\n- Ўзингиз севган спортчи борми? Кимга хавас қиласиз? Шулар билан ўртоқлашсангиз.\n- Мўминжон Абдуллаевга ҳавас қиламан. Яқиндагина Жакартада бўлиб ўтган Осиё чемпионатида 130 кг вазнда чампион бўлиб қайтди. Фақат чемпионлиги учун ҳавас қилар экан деб ўйламанг. Умуман олганда, унинг тактикаси, ўзига хос услуби бор. Ундан кўп нарса ўрганиш мумкин.\n- Келажакдаги режаларингиз борасида ҳам гапириб берсангиз.\n- Ҳар битта спортчининг орзуси, мақсади жаҳон ареналарида юртининг шаънини ҳимоя қилиш, фақат-фақат чемпионлик билан байроғини энг юксакларга кўтариш бўлса керак. Ҳудди шунингдек менинг ҳам чинакам мақсадим Ўзбекистонимиз учун ҳақиқий, фидойи ўглон бўлишдир. Бундан ташқари устозларим Олмос ака Мардиев, Толиб ака Назаровларнинг ишончини оқлаш яна бир орзуларимдан бири.\n- Сиз билан суҳбатлашиш мобайнида менда ҳам ватан туйғуси жунбушга келди. Чиндан ҳам ҳеч қайси юрт фарзанди ўзбек фарзандиддек жонкуяр бўлмаса керак. Биз сизга янада улкан зафарлар, янги-янги ютуқлар тилаймиз. Лазизхон, мазмунли суҳбатингиз учун ташаккур!\nМусобақадан видеолавҳаларни телеграмдаги @XXIasrofficial каналимиз ва Facebook'даги Asr Gazetasi саҳифамизда кўринг.


Халқаро ташкилот ёпилди\n24 ноябр 2020, Тошкент вақти: 17:15\n2008 йил давомида Тожикистонда қашшоқ оилалар фарзандларига нарсоний динини ноқонуний тарзда тарғибот қилгани учун олтита халқаро ташкилот фаолияти тўхтатилди.\nТожикистон Адлия вазирлиги Германиянинг “Alliance Mission” ташкилотини мусулмон болалари орасида насроний динини ноқонуний тарзда тарғибот қилганликда айблади ва бу ташкилот фаолиятини тўхтатди.\nТожикистон Адлия вазирлиги сиёсий ва нодавлат ташкилотларини қайдга олиш бўлими бошлиғи Давлат Сулаймоновнинг маълум қилишича, “Alliance Mission” ўз ҳаракат низомига зид тарзда тожик болалари орасида насроний динини тарғиб этиб келган.\n- Германиянинг “Alliance Mission” ташкилоти Тожикистондаги кам таъминланган оилаларга инсонпарварлик ёрдами кўрсатиш мақсадида мамлакатга кириб келган эди.\nАфсуски, улар камбағал оилалар фарзандлари орасида насронийлар динини тарғиб этиб келгани аниқланди. Шу сабабли биз бу халқаро ташкилотнинг фаолиятини мамлакат ҳудудида батамом тўхтатишга қарор қилдик,- дейди адлия вазирлиги масъули.\nДавлат Сулаймонов 2008 йилда ноқонуний фаолият юритган олтита ҳорижий ташилот мамлакатдан чиқариб юборилганини маълум қилди.\nАдлия вазирлиги расмийси «Alliance Mission” ташкилоти диний фаолиятини давом эттиришни истаса Тожикистон маданият вазирлигига мурожат қилиши мумкинлигини таъкидлади.\nАммо Тожикистон маданият вазирлигининг дин ишлари бўйича бўлим бошлиғи Идибек Зиёев сўнги икки йил бадалида хорижий диний ташкилотлардан ҳали бирортаси бу вазирликка мурожат этмаганини маълум қилди.\nАйни пайтда Тожикистонда 80 дан ортиқ ғайриисломий ташкилотлар фаолият юритаётгани ва улар ҳуқуқлари мамлакат Конститутцияси асосида ҳимояланганлигини уқтирди маданият вазирлиги масъули.\n- Аммо афсуски, насроний ташкилотларнинг кўпи тожикистонликларга инсонпарварлик ёрдамлари кўрсатиш баробарида ноқонуний диний тарғиботлар олиб боради.\nУлар кўпинча насронийлар динига тегишли адабиётларни ўзбек,тожик ва рус тилларига таржима қилиб, аҳоли орасида тарқатади. Бу аввало Ислом дини таълимотига зид ва Тожикистон жамиятида низолар келтириб чиқариши мумкин,- дейди маданият вазирлиги расмийси Идибек Зиёев.\nЕвропада Хавфсизлик ва ҳамкорлик ташкилотининг Тожикистондаги намояндаси Паёми Фуруғий ҳорижий ташкилотлар фаолиятини таъқиқлаш оқибатида кам таъминланган оилаларга инсонпарварлик ёрдамлар етказиш йўллари ҳам ёпилиб қолишидан ташвишдалигини таъкидлайди.\n- Бу ташкилотлар кўмаклар етказиш баробарида ўз дини ҳақида ҳикоя қилган бўлишлари мумкин. Аммо бу тарғибот эмас.\nМусулмонлар ҳам насронийлар жамиятида ўз дини, Худоси ҳақида суҳбатлари қилади. Аммо уларга ҳеч қим бу ишни қилма, демайди.\nҚолаверса, мен билган кўпчилик тожиклар ўз хохишлари билан насроний динига кирган.\nТожикистон аҳолисининг тахминан 70 фоизи қашшоқликда кун кечириб турибди. Менимча асосланмаган баҳоналар билан ҳорижий ташкилотларни мамлакат ҳудудидан чиқариб юбориш ортидан шусиз ҳам оғир ҳаёт кечириб турган тожикистонликларни ночор аҳволга солиб қўйиш мумкин ,- дейди ЕХҲТнинг Душанбедаги вакили.\nҚайд этиш жоизки, Тожикистон адлия вазирлиги ўтган йил “Ора Интернешнл” ташкилоти фаолиятини ҳам айнан ноқонуний диний фаолият олиб борганлик айби билан тўхтатиб қўйган эди.\nАммо ташкилот масъулларининг анча урунишларидан сўнг, феврал ойи бошларида бу ташкилот давлат қайдидан ўтиш имконига эга бўлди.\n“Ора Интернешнл” ташкилоти масъул ходими Файзулло Бобоев адлия вазирлиги иддаоларини рад этар экан мана буларни айтди:\n- Биз 18 йиллик фаолиятимиз давомида Тожикистондаги кам таъминланган оилалар фарзандларига ўқув қуроллари, дарсликлар, кийим - кечак ва озиқ-овқат каби инсонпарварлик ёрдамлари етказиб берганмиз.\nВазирликнинг бизга қўйган айблари асоссиздир. Чунки мен ўзим мусулмонман. Ишдан сўнг уйга боргач, таҳорат олиб намозларимни ўқийман. Ким қайси динни қабул қилиши бу унинг ихтиёри, унинг учун тарғибот шарт эмас,- дейди “Ора Интернешнл” расмийси.


Ғазабни қандай енгамиз? | Azon.uz - Ахборот-таҳлилий портал\n767 20:00 20.11.2019\nАфв этиш, айбдорни жазолашга қодир бўла туриб, қасос олиш ўрнига кечириб юбориш гўзал фазилатдир. Бу Яратган учун яралмишларга кўрсатилган энг чиройли муҳаббат тазоҳуридир.\nКечириш айбдорга жавоб қайтариш борасида ўз нафсини ўртадан чиқариб, Аллоҳнинг афвини умид қилиб, айбдор кишини илоҳий афв ва марҳаматга қўйиб бера олишдек комиллик ҳисобланади. Албатта, бу комиллик Илоҳий ирода қаршисида “ҳеч”лик шуурига эришган, илоҳий ахлоқ билан хулқланган, чинакам мўминлар қўлга киритган муваффақиятдир. Бир хатокорни кечириш — кечирилишга муносиб бўлиш азмининг натижаси. Ҳазрати Умар розияллоҳу анҳудан шундай ривоят қилинади:\n“Шафқат қилмаганга шафқат қилинмайди. Айбларни кечирмаган киши, кечирилмайди....” (Бухорий, “Ал-адаб ал-муфрад”)\nҒазабни енгиш ва кечириб юбориш — нафсга оғир келадиган иш. Лекин бу машаққат туфайли қўлга киритилган шараф, унга эришишдаги машаққат буюклиги, Аллоҳ учун бунга тоқат қилиш гўзал фазилатдир.\nРасулуллоҳ соллаллоҳу алайҳивассалам, мўминларга ғазабни енгиб, кечириш хислатига эришишга шундай даъват қилганлар:\n“Инсонлар яхшилик қилса, биз ҳам яхшилик қиламиз, агар зулм қилса биз ҳам зулм қиламиз, дея ҳамма нарсада бошқаларга тақлид қиладиган кишилардан бўлманглар! Яхшилик қилганга яхшилик қилишга, ёмонлик қилганга зулм қилмасликка (кечириб юборишга) одатланинг!” (Термизий ривояти)\nБу ҳадислар нурида буюклар шундай деганлар:\n“Яхшилик қилган яхшилик қилиш — ҳар кишининг иши, ёмонлик қилганга яхшилик қилиш — эр кишининг иши!”\nБу хулқ аслида муҳим маънавий тарбия усули ҳам ҳисобланади. Зеро, яхшилик қилинган киши душман бўлса, бу билан унинг қалбидаги адоват ва душманликка барҳам бериб, дўстлик тамойиллари уруғини қадалишига сабаб бўлади. Дўстлик ва душманлик ўртасидаги киши бўлса, қадрдонлик ва яқинлик истаги пайдо бўлади. Дўст ва қадрдон бўлса, меҳр-муҳаббати ортади.\nБолаларни уришнинг чегараси\nЁмонликка жавобан энг яхши йўл\nҚуръони каримда шундай марҳамат қилинади: “Яхшилик билан ёмонлик баробар бўлмас. Сен яхшилик бўлган нарса ила даф қил. Кўрибсанки, сен билан орасида адовати бор кимса, худди содиқ дўстдек бўлур.” (“Фуссилат” сураси, 34-оят)\nРоббимиз бизга мислсиз гўзал хулқ соҳиби ўлароқ юборган Расулуллоҳ соллаллоҳу алайҳи вассаллам инсонлар орасида энг мулойим, хушфеъли эдилар. Шунинг учун инсонлар билан муомалада ҳар доим осонликни афзал билар, ғазаб ва жаҳл қилмасдилар. Ҳақнинг поймол этилишидан ташқари ҳолатларда қизишмасдилар, ўз шахсларига қарши хато ва айбларни, кишиларнинг қусурларини осонгина кечирардилар. Қанчалик қўпол муомалага дуч келсалар ҳам, назокат ва гўзал муомалани канда қилмай, ул зотга ёмонлик қилганларга ҳам яхшилик билан жавоб қайтарганлар.\nБир киши Пайғамбаримиз алайҳиссаломдан насиҳат сўраганда:\n“Ғазабланма! Жаннат сенга бўлсин!”- дея буюрдилар. У одам бир неча марта насиҳат сўради, ул зот қайта-қайта бир хил жавоб бердилар. (Бухорий ривояти).\nАллоҳ таоло ҳам ғазабни ютиш фазилатини севган муҳсин — эҳсон аҳли бандаларининг сифатларидан эканини марҳамат қилади. Тарих инсонларни зулм, ноҳақлик ва ёмонликдан қайтариш ва уларга Ҳақни ва хайрни сингдириш хусусида кечиримлилик фазилатининг бир қанча баракотли натижаларига гувоҳ бўлган, бу ҳолат қанчадан қанча ғофилларнинг қалби уйғонишига васила бўлган.\nМақолалар ғазаб кечириш\n2309 03:20 15.05.2020\n3229 14:00 18.04.2020\n841 09:00 17.04.2020\n1590 07:40 12.02.2020\n2915 20:30 31.01.2020\n1214 15:21 29.01.2020


Ҳар куни икки-уч финжон қаҳва ичган аёлларда тушкунлик ҳолати ривожланишига мойиллик 15 фоизга камроқ бўлган. Тўрт ва ундан кўпроқ финжон қаҳва ичадиганларда эса бу кўрсаткич 20 фоизга етади. Бу ҳақида 2011 йилда Archive sof Internal Medicine ҳисоботида айтилган.\nТадқиқотларнинг кўрсатишича, қаҳва истеъмол қилувчи одамлар 2-турдаги қандли диабет касаллиги билан оғришга камроқ мойил бўлади, зеро касалланиш эҳтимоли 50 ва ундан ортиқ фоизга пасаяди. 2012 йилнинг январь ойида JournalofAgricultural&FoodChemistry нашрида чоп этилган мақола бунинг сабабини тушунтириб беради. Хусусан, қаҳва таркибидаги ўзига хос моддалар оқсил толалари емирилишига олиб келадиган полипептид – hIAPPни блоклайди.\nБугунги кунда қаҳва истеъмоли сут бези саратонининг юзага келиши ҳавфини камайтириши исботланган. 2011 йилда ўтказилган BreastCancerResearch тадқиқотида мунтазам равишда қаҳва ичувчиларда ушбу саратон тури билан хасталанишнинг 20 фоизлик пасайиши аниқланган. Шунга ўҳшаш натижалар эркаклардаги простата саратони бўйича ҳам олинган.\nСевимли ичимлигингиз ҳақида кўпроқ билишни истайсизми? “Барча қаҳвахўрларга бағишланади: кофеин ва унга мойиллик тўғрисида!”\n2017-12-08 15:25:00 1799 0 Манба: lifehacker.ru


Чекка ҳуддудлардаги сайёр қабуллар давом этмоқда\n23 октябр 2019\nҚашқадарё вилояти адлия бошқармаси ходимларни ишга қабул қилиш жараёни. (онлайн трансляция)\n22 октябр 2019\nАдлия хабари: нодалат нотижорат ташкилотлари сони яна биттага кўпайди\n21 октябр 2019\nКоррупцияга қарши иншолар танлови ўтказилади\nЖисмоний ва юридик шахсларнинг муаммоларини жойида ҳал қилиш мақсадида, жорий йил 21 май куни Бухоро вилоят адлия бошқармаси раҳбарияти томонидан Пешку туманининг “Куёвхўжа” маҳалла фуқаролар йиғини ҳудудида сайёр қабул ташкил этилди.\nҚабулда “Куёвхўжа” маҳалла фуқаролари йиғини ҳудудидаги “Қумқўрғон”, “Қушчи” ва “Куёвхўжа” қишлоқларидан жами 70 га яқин аҳоли иштирок этди. Фуқароларга уларни қизиқтирган қонунлар ва бошқа норматив-ҳуқуқий ҳужжатлар мазмун-моҳияти тушунтирилди. Уларнинг мурожаатлари ва муаммолари эшитилди.\nТадбир давомида 30 дан ортиқ фуқароларнинг мурожаатларига батафсил ҳуқуқий тушунтиришлар берилиб, 20 дан ортиқ фуқароларни қийнаб келаётган масалалар бўйича мурожаатлари рўйхатга олинди ва бажарилиш муддатлари белгиланди.\n© 2009-2019 Ўзбекистон Республикаси Адлия вазирлиги.


Одам савдоси – оғир жиноят: инсон ҳаёти ўйинчоқ эмас\nОдам савдоси инсонни эркинлигидан маҳрум қилиб, бировларнинг қўлида қул бўлишга маҳкум этиш, одамлар умрига зомин бўлишдек энг оғир ва жирканч жиноятлардан бири саналади. Афсуски, инсон ҳаётини тасарруф қилиш, уни олди-сотдига айлантириш айрим баднафс шахсларнинг доимий фаолиятига, мўмай даромад манбаига айланиб қолмоқда.\nАксарият ҳолларда бу жиноят билан шуғулланувчи кимсалар ўз ўлжаларига шоҳона қулайликлар, мўмай пул топишнинг чексиз имкониятлари ҳақида ёлғон ваъдалар бериб, уларни ноқонуний йўллар билан хорижий давлатларга олиб чиқиб кетишади. Оқибатда эса…\nЮртимизда одам савдосига қарши курашиш, бу жиноят жабрдийдаларини ҳимоялаш ва реабилитация қилиш борасида тизимли ишлар амалга оширилмоқда. Тегишли қонун, қарор ва фармонлар қабул қилинган. Шунга қарамай, ҳар йили кўплаб ҳамюртларимиз одам савдоси қурбонига айланмоқда. Ачинарлиси, улар орасида аёллар, ёш болаларнинг борлигидир.\nЖорий йилнинг 25 март куни Қарши шаҳар «Рогузар» маҳалла фуқаролар йиғинида яшовчи фуқаро П.В.нинг мурожаати асосида шаҳар ИИОФМБ ЖҚБ ва ТЭҚКБ тезкор ходимлари ҳамкорлигида тезкор тадбир ўтказилди. Тадбир жараёнида Нишон тумани туғуруқ комплексида ҳамшира бўлиб ишловчи Ҳ.Ш. таниши – туманнинг Ғафур Ғулом номидаги маҳалла фуқаролар йиғинида яшовчи фуқаро Г.Ч.нинг жорий йил 13 март куни туғилган чақалоғини 4 миллион сўмга сотаётган вақтда қўлга олинди.\nСуриштирув давомида Ҳ.Ш. чақалоқни сотишни туман туғуруқ комплекси бош шифокори С.Н. айтганлигини, пулни унга беришини билдирди. Ҳолат бўйича тезкор тадбир давом эттирилди. Туман ИИБ ЙҲХГ биноси олдида жойлашган автобекат ёнида туман туғуруқ комплекси раҳбари Ҳ.Ш.дан чақалоқ сотилгани эвазига олинган 4 миллион сўм пулни олган вақтида ушланди.\nҲолат юзасидан жиноят иши қўзғатилди. Суд ҳукми билан жиноятчилар тегишли жазосини олди.\nБундай мудҳиш жиноятларнинг олдини олиш, иллатни таг томири билан даф қилиш барчамиздан сергаклик, ҳушёрлик, ён-атрофимиздаги воқеликларга бефарқ қарамасликни тақозо этади.


Ўзбекистонда олий ўқув юртларининг барча биноларини бир жойга жамловчи кампуслар қурилмоқда - Zamin.uz\n20:50 / 30.11.2014\nЎқув корпуслари, илмий-тадқиқот бўлимлари, талабалар турар-жойлари, спорт объектлари, ахборот-ресурс марказлари ва олий ўқув юртлари инфратузилмасининг бошқа қисмлари бир ҳудудда жойлашганда ҳам қулайлик, ҳам самарадорлик ошади. Шу мақсадда Ўзбекистонда қурилаётган кампуслар сони ошиб бормоқда, Бу ҳақда Daryo.uz хабар берди.\nЖумладан, сўнгги йилларда таркибида ўқув театри бўлган Ўзбекистон давлат санъат ва маданият институти мажмуаси ва Наманган муҳандислик-технология институти биноси фойдаланишга топширилди. Навоий давлат кончилик институти кампуси қурилиши давом этмоқда. Термиз ва Урганч давлат университетлари, Бухоро муҳандислик-технология институти учун янги бинолар деярли қуриб битказилган.\nКампуслар Ўзбекистон учун янгилик эмаслиги ҳам қайд этилган. Тошкент темир йўл муҳандислари инстути, Тошкент ирригация ва мелиорация институти, Андижон қишлоқ хўжалиги институти ва бошқа олий ўқув юртларининг мажмуалари бунга мисол сифатида кўрсатилган. “Замин” янгиликларини “Twitter”да кузатиб боринг\nНаманганда сел оқизиб кетган автомобиллар (Фото)\n21-07-2021, 18:00, Жамият\nЯнгиликлар » Ўзбекистон » Ўзбекистонда олий ўқув юртларининг барча биноларини бир жойга жамловчи кампуслар қурилмоқда


Эрдўғон Рустам Азимовни қабул қилди « Ўзбекистон Халқ Ҳаракати\n27 February 2017 - 20:36\nТуркия Президенти Ражаб Тоййиб Эрдўғон Истанбулдаги “Бейлербейи” саройида Ўзбекистон Бош вазирининг ўринбосари Рустам Азимовни қабул қилган.\nТуркиянинг давлат “Анадолу” агентлигининг хабар беришича, бир соатга яқин давом этган учрашувга журналистлар қўйилмаган.\n“Туркия билан савдо-иқтисодий алоқаларда янги довонларни забт этишга тайёрмиз”, – деган Азимов Форумдаги чиқишида.\n‘Иқтисод сиёсатдан устун’\n“Иқтисод сиёсатдан устун” деган у марҳум Ислом Каримовнинг машҳур беш тамойилидан иқтибос келтираркан.\nУ “ҳуқуқнинг устунлиги” тамойилини ҳам тилга олган.\nАзимовнинг сўзларига кўра, Ўзбекистон бундан буён ҳам иқтисодда давлатнинг “бош ислоҳотчилик” ролини сақлаб қолади.\n“Халқаро Молия Жамғармаси бизга “бозор ҳамма нарсани тартибга солади”, деди. Аммо биз бунга ишонмадик. Биз давлат ислоҳотчи бўлиши кераклигини урғуладик. Эришган натижаларимиз ҳам бунинг тўғри эканини кўрсатди”,- дея Азимовнинг сўзларидан иқтибос келтирган Туркиянинг Timeturk нашри.\n“Туркларни соғиндик”-, деб айтган Рустам Азимов\n“Туркларни соғиндик”, – деб айтган Азимов.\nУ турк ишбилармонларини “салоҳиятли, ташаббускор ва муваффақиятли инсонлар эканликларини” таъкидлаган.\n“Сизлар билан олдинга қадам қўйишга тайёрмиз”, – деган ўзбек ҳукумат ҳайъатининг раҳбари.\nТурк ширкатлари Ўзбекистонда ишлаб чиқарган маҳсулотини Туркия ва Туркия орқали бутун дунёга ҳеч қандай тўсиқсиз, бож тўловлари ва чеклашларсиз сота олишларини билсалар, Туркиянинг Ўзбекистондаги сармоялари ҳажми жуда катта миқдорларда ўсади”, – деб айтган Туркия иқтисодиёт вазири.\nВазирнинг айтишича, Туркия Ўзбекистон билан “ҳеч ким ютқизмайдиган” бизнес моделини амалга тадбиқ қилмоқчи.\n“Ўзаро манфаатга асосланган муносабатлар давом этадиган муносабатлардир”, – деган турк мулозими.\n‘Ҳеч нарса ўзгармади’\nИстанбулнинг Босфор бўғози бўйидаги Hilton меҳмонхонасидан атиги бир неча чақирим масофада “Гунеш Текстил” ширкатининг идораси жойлашган.\nШиркат раҳбари Воҳид Гунеш 2011 йилда Тошкентдаги ўзи асос солган “Туркуаз” савдо маркази ва у билан бирга бир неча ўн миллион доллар сармоясини ташлаб, Ўзбекистондан қочишга мажбур бўлган.\nВоҳид Гунеш: “Аввал ҳам ваъдалар берилган”\n“Аввал ҳам шундай ваъдалар берилган, лекин охири ёмон бўлди. Амалда ҳеч нарса ўзгаргани йўқ. Бугунги форумда қатнашган вазирларнинг кўпчилигини таниймиз. Ўша-ўша одамлар. Янги ҳеч нарса йўқ. Божхона тартиби дейсизми, конвертациями… Президент чекловларни олиб ташладим деяпти, аммо биз буни кўрмаяпмиз”, – дейди Воҳид Гунеш.\nУнинг айтишича, турк ишбилармонлари бугунги форумда айтилган “сўзларга учиб, Тошкентга боришмайди”.\n“Ҳаммамиз Ўзбекистоннинг ривожланишини истаймиз. Ҳаммамизда яхши ният бор. Аммо сармоялар учун яхши ниятнинг ўзи етарли эмас. Демократик ўзгаришлар бўлиши, қонун устуворлиги таъминланиши керак. Бу ўзгаришларсиз олдинга кетиб бўлмайди”, – дейди туркиялик ишбилармон.


Бир тадбиркорни вайрон қилиб бошқасини қўллаш тўғрими?\nБир мурожаат изидан\nТаҳририятимизга Жиззах шаҳрида яшовчи тадбиркор Рухилла Баракаевдан келган шикоят хатида “Танқидий таҳлил қаътий тартиб интизом ҳар бир раҳбар фаолиятининг кундалик қоидаси бўлиши керак” деган сўзлар эпиграф қилингани эътиборимизни тортди.\nТадбиркор томонидан битилган ушбу мурожаат бўйича ўтказган текширувларимиз тафсилотидан аввал, унинг асл мағзини (қисқартирган ҳолда) келтириб ўтишни жоиз топдик.\n“...Жиззах шаҳри “Наврўз” маҳалласи О.Азимов кўчасида жойлашган (эдик) бизнинг “Назир ота” масъулияти чекланган жамиятимиз 1994 йилда ташкил этилган бўлиб, 2004 йили Жиззах шаҳар ҳокими қарори билан бузиб, қайта қурилди ва 2006 йил яна шу шаҳар ҳокимининг қарори билан қабул қилиш далолатномаси орқали қайта ташкил этилиб, у ерда чойхона ва савдо дўконлари иш фаолиятини бошлади. Қайтадан ташкил этилган ушбу мажмуамиздаги чойхона ва савдо дўконларида жами 20 та янги иш ўрни яратилди.\n2017 йилга келиб Жиззах шаҳар ҳокимининг 330-сонли қарори билан давлат эҳтиёжлари ва О.Азимов кўчасини кенгайиши муносабати билан шу кўчадаги барча турар ва нотурар жойлар бузилишга тушди. Шу жумладан, бизнинг “Назир ота” МЧЖнинг умумий эгаллаб турган 1544 кв. метр майдони ҳам бузилишга тушганлиги сабаб биноларини бузиб, шаҳар захирасига топширдик. Иншоотнинг орқа қисмидаги биноларни эса бузмасдан қолдирдик, чунки шаҳар ҳокими тарафидан “Бузиладиган бинолар ўрнидан орқа тарафга силжитиб, ўз эгаларига берамиз” деб (ўшандаги Жиззах шаҳар ҳокими Акром Раҳмонқулов) ваъда қилган эди. Аммо “ваъда” ваъдалигича қолиб, бажарилмай қолаверди.\nНатижада, 2017 йилдан то 2021 йилгача Жиззах шаҳар ҳокимлигидан иш фаолиятимизни қайта тиклаш учун МЧЖмизга тегишли бўлган бузулимай қолган қисми ёки шу кўчадаги бошқа 16 сотих ҳажмдаги ер жой ажратиб беришларини сўраб мурожаат қилиб келдим. Мурожаатга шаҳар ҳокимлиги тарафидан “Қайта қуришга ер жойини ким ошди савдосидан оласизлар”, деб жавоб хати берди.\nЧойхона ва савдо дўконлари бузулгандан кейин, 2018 йилнинг февраль ойида ишчилар ва оила аъзоларимни иш билан таъминлаш учун Ш.Рашидов туманида жойлашган “Раҳмонқулова Ҳамида она” га тегишли қаровсиз ётган биноларни ойига 2 миллион сўм ижара ҳаққи тўлаб, чойхона очдим. Уни ўз ҳисобимдан қайта таъмирлашни амалга ошириш шарти билан ижарага олдим. Таъмирлаш учун 127 миллион сўм, 2018 йилдан то 2021 йилгача 94 миллион сўм ижара ҳаққи тўлаб ишлаб келмоқдамиз.\nЛекин “Давлат эҳтиёжлари учун” деб биздан олиб, шаҳар ҳокими захирага қўйилган 16 сотихли ер жойимиз, орадан бироз вақт ўтиб, шаҳар ҳокими томонидан бошқа бир тадбиркорга далолатнома асосида, иккинчисига қарор чиқарилиб бериб юборилди.\nШу боис 2018 йилдан то жорий 2021 йил давомида юқори турувчи органларга мунтазам мурожаат қилганимиз наф бермади.\nОхири жорий йилнинг июнь ойида Савдо саноат палатаси Жиззах вилояти ҳудудий бошқармаси орқали Жиззах туманлараро судига даъво аризаси киритдик...\nЮртбошимизнинг, 2 иш ўрни яратган тадбиркорни елкамда кўтариб юраман, деган гапларини наҳотки бизнинг Жиззах шаҳаримиздаги ҳокиму раҳбарлар эшитмаган бўлишса? Акс ҳолда, 2018 йилдан 2021 йилгача 20 иш ўринли “Назир ота” МЧЖ иш фаолиятини қайта бошлашга тўсқинлик қилмаган бўларди-да!\nМабодо, Жиззах шаҳр ҳокими ва бошқа мутасаддилар 2018-2020 йиллар давомида ўз иш фаолиятимизни юқорида кўрсатилган манзилда давом эттиришимиз учун имкон яратиб берганида эди, бугунги кунга келиб 1 миллиард 600 минг сўм зарар кўрмаган бўлардик. Ёки 2018 йилда савдо фаолиятини яхшилаш мақсадида бузилиб кетган “Назир ота” МЧЖ томонидан банкдан олинган кредит маблағларини, оилам билан яшаб турган уйимни 480 миллион сўмга сотиб, кредит қарзларини тўламаган бўлар эдим.\nМени шу кўрган зарарларимни, яъни ҳозир ижарада турган иш жойимизни таъмирлаш ва ижара ҳақи учун қилган харажатларимни “Ташаббускорлар” томонидан ўндириб беришда ва 2021 йил 8 июлдаги Жиззах туманлараро судининг Жиззах шаҳар ҳокимига “Назир ота” МЧЖга Жиззах шаҳар ҳудуди О.Азимов кўчасидан 16 сотих ер жой ажратиши юклатилган қарори ижросини таминлашда ҳамда ҳар иккала МЧЖга чиққан ғайри қонуний деб топилган қарорларни ўз ваколатингиз доирасида журналист суриштируви ўтказиб, юртбошимизга ва сизларга бўлган ишончимизни янада ортишида кўмак беришларингиздан умидворман.\n“Назир ота” МЧЖ раиси: Р.Баракаев.\nБиз аввал Жиззах туманлараро суди қарори билан атрофлича танишиб чиқдик.\nКейин, Жиззах шаҳри О.Азимов кўчасида (бир вақтлар) жойлашган “Назир ота” МЧЖ жойини бориб ўргандик.\nТаҳририятимизга Р.Баракаев томонидан йўлланган хат нусхаси(электрон варианти)ни Жиззах шаҳар ҳокимлигига жавоб бериш учун юбордик.\nШикоят муаллифи Руҳилла ака Баракаев билан учрашиб, суҳбатлашдик.\nАввало, Жиззах шаҳар ҳокимлиги Ахборот хизматига Р.Баракаевнинг таҳририятимизга юборган хати нусхасига олган жавобимиз ҳақида (жавоб хати суратда илова қилинмоқда).\nШаҳар ҳокимлигига хатни жорий йилнинг 15 сентябрида юборган эдик, буни қарангки, шаҳар ҳокимлигидаги ҳозир жавоб ходимлар хат уларга етиб бормасдан жавобни Жиззах шаҳар ҳокими имзоси билан 2 ярим ой аввал, яъни 2021 йилнинг 27 июнидаёқ тайёрлаб қўйишган экан.\nҚизиқ томони яна шундаки Р.Баракаевнинг ундан аввалги шаҳар ҳокимлигига қилган мурожаатларига жавоб ёзилмай, айнан, Президентимизнинг 2021 йил 8 июндаги “Ер муносабатларида тенглик ва шаффофликни таъминлаш, ерга бўлган ҳуқуқларни ишончли ҳимоя қилиш ва уларни бозор активига айлантириш чора-тадбирлари тўғрисида”ги фармони чиққанидан кейин жавоб беришга қарор қилган.\nБундан ташқари, Давлатимиз раҳбарининг ушбу фармони чиқмасдан аввал, Жиззах шаҳар ҳокимлиги “Назир ота” МЧЖга тегишли ернинг бир қисмини, Р.Баракаев бир қатор идораларга жумладан, МЧЖга тегишли ерни ўзларига берилишини сўраб шаҳар ҳокимлигига ҳам мурожаат қилиб юрган пайтда, нима сабабдандир 2018 йилнинг 2 апрелидаги 685-сонли қарори билан “Abdulloxon Al-Marva” МЧЖга, иккинчи қисмини эса 2019 йилнинг 25 сентябрида 2628-сонли қарори билан “LIGHT FUTURE INVEST” МЧЖга (аукцион савдоларисиз) бериб юборган.\nЭҳтимол, шаҳар ҳокимининг Р.Баракаевни мурожаати биз орқали юборилганидан бехабардир. Шу сабабдан, ҳокимлик ходимлари икки ярим ой аввалги битилган жавобни жўнатгандир. Лекин Жиззах шаҳар ҳокимининг 2021 йил 8 июндаги Жиззах туманлараро судининг қароридан хабари бўлмаслиги мумкин эмас. Уларнинг суд қароридан салкам 20 кун ўтиб, Президентимизнинг юқорида номи зикр этилган фаромони билан мурожаатни ёпмоқчи бўлгани тўғримикан?\nВаҳоланки, Фармонда тадбиркорликни қўллаб-қувватлаш учун самарали фаолият юритаётган бошқа тадбиркорни хонавайрон қилиб, ерини олиб қўйиш мумкин дейилган эмас. Қолаверса, Жиззах шаҳар ҳокимининг “Назирота” МЧЖга қарашли бўлган ер майдонини “2018 йилнинг 2 апрелидаги 685-сонли қарори билан “Abdulloxon Al-Marva” МЧЖга ҳамда 2019 йилнинг 25 сентябрида 2628-сонли қарори билан “LIGHT FUTURE INVEST” МЧЖга ажратиш тўғрисидаги қарори ҳақиқий эмас деб торилсин” яна “Назир ота” МЧЖга “Жиззах шаҳар ҳокимлиги зиммасига Жиззах шаҳри ҳудудидан 0,16 га. (1544,48 м2) ер майдони ажратиш юклатилсин” дея таъкидланган. Ҳали ҳамон суд қарорининг Жиззах шаҳар ҳокимлиги томонидан ижро этиб келинмаётганига қараганда, суд қарорларини Жиззах шаҳар ҳокими бажариши шарт эмас эканда, деган тушунча пайдо бўлиши табиий.\nБир қараганда суд ўз қарорини тадбиркор Р.Баракаевнинг фойдасига чиқаргандек туюлади. Аммо тангани бошқа тарафи бор, Жиззах шаҳар ҳокимининг бир тадбиркорнинг ерини бошқа 2 тадбиркорга ажратилганлиги тўғрисида чиқарган қарорларини ноқонуний, дейиляпти, лекин ўша ерни асл эгасига олиб бермай, бошқа жойдан ер ажратилиши кўрсатилмоқда. Назаримизда, Жиззах туманлараро судли ҳам, “сих ҳам куймасин, кабоб ҳам” қабилида иш кўрганга ўхшайди.\nТаажжубки шаҳар ҳокимлиги томонидан “Назир ота” МЧЖга ер ажратилмаган. Суд шаҳар ҳокимининг қарорларини ноқонуний деб топган бўлсада “Abdulloxon Al-Marva” ва “LIGHT FUTURE INVEST” МЧЖлар томонидан олиб борилаётган қурилишлар давом этмоқда.\nТадбиркор Рухилла Баракаев Жиззах шаҳар ҳокимлигининг ноқонуний қарорлари сабаб 1 миллиард 600 минг сўм моддий зарар кўрган. Аммо Р.Баракаевнинг айтишича туманлараро фуқаролик судида бу масала билан иқтисодий суд шуғулланиши расман ва ёзма равишда бўлмасада айтилибди.\nХуллас энди тадбиркор Рухилла Баракаев кўрган моддий зарарлари бўйича иқтисодий судга мурожаат қилишига тўғри келади.\nМақолада кўтарилган муаммоларга Жиззах шаҳар ҳокимлигидан жавоб кутамиз.\nЖ.ЁРБЕКОВ (сурат), ЎзА


Учинчи гаштак: «OshMakon» кафеси\nТошкентдаги тамаддихоналар жамоатчилиги, шунақаси ҳам бор, "Гаштак" клубининг йиғилишларига секин-асталик билан кўникиб бормоқдалар. Бугунги клуб аъзолари «Тилла Капгир» чойхонаси, "Osh Makon", "Mash’al", "Боғу–Эрам" чойхонаси, «Oshxona.Uz», "Assorti".\nҲатто Facebook.даги «Ресторанная критика Ташкента», «Общепит: что почём» каби уюшма ва гуруҳлар ҳам ушбу клуб йиғилишида меҳмон сифатида, имтиёзли нарҳ асосида иштирок этиш истагини билдирдилар.\n"Mash’al"даги биринчи йиғилиш хоразм ошхонаси байрами бўлган эди.\nИккинчи "Assorti"даги - миллий ошхона, ресторан неъматлари билан.\n"Osh Makon"да эса Париждаги мишлен ресторанларига лойиқ тарзда, Тошкент таомлари ширинликлар билан уйғунлашди.\nДастурхонга енгил стартерлар сифатида биринчи бўлиб, "Гаштак"нинг анъанавий сузмалари шунингдек, сузма тўлдирилган рангли ва ширин қалампир айланалари, қирғичдан чиқарилган бодрингли салат тортиқ этилди.\nБақувват стартер сифатида эса товуқ гўштли тандир сомса бўлди. Ҳажми жиҳатидан катта эмас, аммо мазаси бўйича жуда ҳам улкан.\nТошкент ҳудуди каби ҳеч бир ерда мош мунтазам равишда истеъмол қилинмайди. Шунинг учун ҳам биринчисига Ice-машхўрда тортиқ этилди. Гўштли мошхўрда иссиқ кунда энг яхши таом.\n"Osh Makon"даги палов шаҳардаги энг яхшилардан бири ҳисобланади. Унга бир парча қази гўшти, бедана тухум қўшсангиз, бу навбатдаги "ланган ичидаги куй" бўлганлигини англайсиз.\n"Osh Makon" эгалари дисертга "енгдаги туз"ни ғамлаб қўйган эканлар. «Ресторанная критика Ташкента»нинг фикрича энг яхши деб топилган «Хандаляк пишса карайлик» номли дисертни, Тошкентлик қандолатчи Лазиз Ғуломов тайрлаган. Унинг таркибида: музқаймоқ, хандон писта, канталупе, гул ва атиргул барглари билан безатилган. Лазизнинг санъат асарини қайтариш мумкин, аммо эҳтимолдан узоқ. Лекин ундан мазалироқ тайёрлаш мумкин эмас.\nЙиғилишимизнинг энг чўққи нуқтаси бўлиб десерт эмас, сота торлари остидаги бетакрор шарқ мусиқа оҳанглари бўлди. Оқшом иштирокчиларини мусиқа рақсга чорлади.\nНавбатдаги йиғилиш "Тилла Капгир" чойхонасида бўлиб ўтди.\nЯнгиликларни кузатиб боринг, барчаси ҳақида тез орада.\nНашр санаси: 15-06-2015


Ёлқин Тўйчиевнинг «Фариданинг икки минг қўшиғи» бадиий фильми 2021 йилги «Оскар» мукофотига даъвогарлик қиладиган бўлди. Фильмда ўтган аср бошларида Туркистонда юз берган сиёсий воқеаларнинг шу юрт аҳолисига кўрсатган таъсири бир оила мисолида очиб берилади.\nЎзбекистон Оскар қўмитаси нуфузли мукофотнинг «Энг яхши халқаро бадиий фильм» номинациясига даъвогарлик учун «Фариданинг икки минг қўшиғи» фильмини танлади.\n«Ўзбеккино» миллий агентлиги хабарига кўра, қўмитанинг 21 ноябрдаги йиғилишида шундай қарорга келинган.\nРежиссёр Ёлқин Тўйчиевнинг фильми «Ўзбеккино» миллий агентлиги буюртмасига биноан «Fox music cinema» студияси томонидан суратга олинган.\nКартинада ўтган аср бошларида Туркистонда юз берган сиёсий воқеаларнинг шу юрт аҳолисига таъсири бир оила мисолида очиб берилади. Рўй бераётган воқеа-ҳодисаларга эътибор бермай, одамлардан нарида уч нафар хотини билан умргузаронлик қилаётган Комил тўртинчи бор уйланади. Янги аёлнинг оилага кириб келиши билан боғлиқ баъзи можаролар ва ҳудуддаги сиёсий аҳвол хонадоннинг пароканда бўлишига сабаб бўлади.\nРолларни Баҳром Матчонов, Юлдуз Ражабова, Элмира Раҳимжонова, Маржона Ўлжаева, Санобар Ҳақназарова, Нодира Хожиқулиева ва бошқалар ижро этган.\nМуаллифлар картинани 25 ноябргача тегишли тартибда Ўзбекистон Миллий кинокомиссиясига тақдим этиши зарур.\n«Оскар» мукофотига даъвогар ўзбек фильмлари шорт-листига Жаҳонгир Қосимовнинг «Ибрат» ва Аюб Шаҳобиддиновнинг «Рангсиз тушлар» фильмлари ҳам киритилганди.\nЎзбекистон «Оскар» қўмитаси йиғилишида қўмита раиси Фирдавс Абдухолиқов ҳамда қўмита аъзолари Зулфиқор Мусоқов, Матёқуб Матчонов, Баҳодир Одилов, Ҳамидулла Ҳасанов, Элжон Аббосов, Нигора Каримова, Жаҳонгир Аҳмедов, Манноп Қўчқоров, Азиз Арзиқулов, Умид Ҳамдамов, Бахтиёр Ёқубов, Фаррух Тўлаганов, Элдор Йўлдошев, Игорь Пинхасов ҳамда продюсер ва қўмита координатори Ойбек Абдушукуровлар иштирок этган.\nМазкур қўмита 2019 йил баҳорида «Ўзбеккино» Миллий агентлиги, Ёшлар иттифоқи ва Ўзбекистон миллий кинокомиссияси ташаббуси билан ташкил қилинган эди.\n93-марта ташкил этиладиган «Оскар» мукофотининг тақдирлаш маросими 2021 йилнинг 25 апрел куни Лос-Анжелес шаҳрининг машҳур «Dolby» театрида бўлиб ўтади.\n21:25 / 31.03.2021\n“Оскар” тақдимоти биринчи марта бир нечта давлатда ўтказилиши мумкин\n19:35 / 15.03.2021\n2021 йилги «Оскар» мукофотига номзодлар маълум бўлди\n«Биз ҳам Фаридалармиз» — киношунос Оскар мукофотига даъвогар ўзбек филми ҳақида\n«Бадиий кенгашларда малакали кадрлар ўтирганида, киномиз бу даражага келиб қолмаган бўларди» — Нодиржон Абдувалиев


WhatsApp’даги контактлар ва ёзишмалар Google’га чиқиб кетди! - Terabayt.Uz\nАввалроқ БМТ раҳбарияти ўз ходимларига иш бўйича мулоқотлар ҳамда муҳим хабарлашувлар учун WhatsApp иловасининг хавфидан огоҳлантирган эди. Бундан ташқари, Европа Комиссияси ҳам амалдорларга шу ва яна иккита иловадан фойдаланмасликни тавсия этган.\nЎҚИНГ: Эҳтиёт бўлинг: энг оммабоп мессенжер орқали файлларингизни ўғирлаш йўли топилди!\nАхборот хавфсизлиги мутахассиси Атул Жаярам мазкур мессенжернинг ҳимоясидаги яна бир тирқишни аниқлади. Унга кўра, WhatsApp функцияларидан бири туфайли мессенжердаги контакт рақами ва ҳатто у жўнатган хабар матни ҳам Google қидирувида чиқар экан!\nБу – Click to Chat номли функция бўлиб, унда контактлар рўйхатида сақланмаган киши билан ёзишиш учун QR-код сканер қилинади. Бунда «чақирилаётган» абонентнинг шахсий маълумотлари, айрим ҳолларда эса ҳатто ёзишманинг ўзи ҳам қидирув тизимида кэшланади. Кейин эса Google орқали излаганда уларни кўриш мумкин бўлиб қолади.\nМутахассиснинг сўзларига кўра, унинг ўзи 300 мингдан ошиқ шундай контактларнинг маълумотларини топган. Шунга қарамасдан, WhatsApp бу ҳолатни фойдаланувчиларнинг хавфсизлигига таҳдид сифатида кўрмаяпти.\nТаъкидлаш ўринлики, Telegram асосчиси Павел Дуров ҳам WhatsApp ҳеч қачон хавфсиз бўла олмаслигини айтган ва сабабини тушунтирган. Бундан ташқари, у яна бир йирик сервис ҳақида жиддий баёнот билан чиқиш қилган...\n#WhatsApp #ахборот хавфсизлиги #иловалар #интернет хавфсизлиги #мессенжер


Қибрайда чамадондан жасади чиққан Олий суд собиқ ходимининг қандай ўлдирилгани тафсилотлари маълум бўлди. Қотил — шифокор - Darakchi\nЖАМИЯТ 13.08.2020, 16:29\nСал аввал Қибрай туманида саёҳат жомадонидан мурда топилгани, марҳум Олий суднинг собиқ ходими эканига оид хабар берилган эди. Айни пайтда Бош прокуратура Матбуот хизмати раҳбари Ҳаёт Шамсутдиновнинг "darakchi.uz"га маълум қилишича, ҳолат бўйича қўзғатилган жиноят иши («қасддан одам ўлдириш», 97-модда) бўйича икки нафар шахс қўлга олинди.\nВоқеа тафситлотларига кўра, марҳум Ш.А. шу йилнинг 7 август куни эрталаб шахсий «Gentra» автомашинасида ўз уйидан Тошкент шаҳридаги Республика Шошилинч тез тиббий клиник (собиқ 6-сонли) шифохонасига (РШТЁИМ) кўрикдан ўтиш учун таниши Р.Х. (1975 йилда туғилган) олдига келган.\n2009 йилдан буён РШТЁИМ бўлим раҳбари лавозимида ишлаб келаётган Р.Х. ўзига аввалдан таниш бўлган Ш.А.ни кўрикдан ўтказиш жараёнида эски адоватларни эслайди. Шунингдек, унинг (марҳумнинг) шу даргоҳда ишловчи шаръий хотини ҳақида гап кетиб, икки ўртада келишмовчилик келиб чиқади.\nШифокор Р.Х. бемор одамга нисбатан қандай хатти-ҳаракатлар қилинса, оқибати ўлим билан тугашини мутахассис сифатида яхши билгани боис «рақиби»нинг соғлиғидан шикоят қилиб келганлигидан фойдаланиб, уни бўш хонага олиб киради ва тиббиёт кушеткасига ётқизади. Айни жараёнда унинг бош қисмига қаттиқ тумтоқ жисм билан бир маротаба уриб, сўнг бўғиб қасддан ўлдиради.\nЖиноятни яшириш мақсадида Ш.А.нинг жасадини ўзида мавжуд бўлган қора рангли саёҳат жомадонига жойлаб, таниши, 1964 йилда туғилган А.М. ёрдамида ўзининг қора рангли «Gentra»сида Қибрай туманининг «Соҳибкор» ҳудудидан оқиб ўтувчи Бўзсув каналига ташлаб юборади.


ИнтерФУТБОЛ :: Музаффар АБДУЛЛАЕВ: «СУПЕРЛИГАГА ҚАЙТИШИМИЗ ШАРТ»\nМузаффар АБДУЛЛАЕВ: «СУПЕРЛИГАГА ҚАЙТИШИМИЗ ШАРТ»\nБуюк ўтмиш ва шонли тарихга эга Фарғонанинг «Нефтчи» клуби жорий йилдан эътиборан Про-лига баҳсларида иштирок этмоқда. Ўтган мавсумдаги омадсизликлар, турли муаммолар жамоани шу даражага олиб келди. Бир вақтлари Юрий Саркисян даврида фақат медаллар учун курашган «Нефтчи» энди элитага қайтишга ҳаракат қилмоқда. Устига-устак, қуйи дивизиондаги кўрсаткичлар ҳам ижобий кўриниш олавермагач, бош мураббий Баҳром Ҳайдаров лавозимидан озод этилди. Фарғоналиклар айни пайт Абдусамад Дўрмонов қўл остида машғулот ўтказишмоқда. Гарчи янги мавсум олдидан кўплаб футболчилар бошқа жамоаларга йўл олган бўлишсада, мураббийлар айрим тажрибали ўйинчилар ҳисобига таркибни шакллантиришмоқда. Достон Абдураҳмонов, Игорь Таран, Музаффар Абдуллаев, Носир Отақўзиев шулар жумласидан. Яқинда биз «Суғдиёна»даги ўйинлари билан танилган, ҳозирда «Нефтчи» шарафини ҳимоя қилаётган голкипер Музаффар Абдуллаев билан суҳбатлашиб, ўзимизни қизиқтирган саволларга жавоб олдик.\n- Музаффар, «Нефтчи» таркибида қуйи лигада иштирок этиш ўсишингизга халақит бермайдими? Ҳар ҳолда, Суперлига билан Про-лига ўртасида катта фарқ бор.\n- Ўтган мавсум охирида жиддий жароҳат олдим. Икки ой мобайнида даволаниш билан банд бўлдим, февраль ойидан бошлаб индивидуал тарзда машғулотларга киришдим. Бу орада Суперлига жамоаларидан кўплаб таклифлар тушди. Олдимда бир нечта вариантлар турганди. Жароҳатдан сўнг спорт формамни тиклаб олиш учун мухлат керак бўлди. Аммо вақт шиддат билан ўтар, янги мавсум бошланишига оз фурсат қолганди. Айни шу паллада Фарғонадан таклиф тушди. «Нефтчи» элитага қайтишни кўзлаган, қолаверса, аввалги ҳолатимга қайтиш учун бу клубда тўп суриш жуда яхши имконият эди. Жамоа раҳбарлари Суперлигага қайтишни вазифа қилиб белгилашди, биз бунинг уддасидан чиқамиз, деган умиддаман.\n- Абдусамад Дўрмонов бошчилигида машғулотларни давом эттиряпсизлар. Ушбу мутахассис қўл остида шуғулланиш жараёнида қандайдир янгиликлар кўзга ташландими?\n- Барчаси режа асосида кетмоқда. Ҳеч қандай ўзгариш йўқ. Абдусамад ака аввалги бош мураббийимизнинг ёрдамчиси бўлган, ўзбек футболи афсонаси ўз ишининг устаси ҳисобланади.\n- Сўнгги йилларда дарвозабонларга эътибор кучаймоқда, янги номлар чиқмоқда. Буни терма жамоа мисолида ҳам яққол кўриш мумкин...\n- Тўғри айтасиз. Мисол тариқасида январь ойида бўлиб ўтган Осиё кубогини олиш мумкин. Дарвоза чизиғида Игнатий Нестеровга Ўткир Юсупов, Санжар Қувватов, Жавоҳир Илёсов кабилар рақобат туғдиришди. Аввалги йилларда дарвозабонлар борасида танқислик кузатилгани ҳам бор гап. Ҳозир ёшлар ўсиб боришмоқда, киперларга бўлган эътибор кучайди. Юртимиздаги футбол мактаблари ва академиялари бу борада фаол ишлашмоқда.\n- Ўзбек дарвозабонларининг хориж жамоаларига йўл олиши ниҳоятда кам учрайди. Буни қандай изоҳлаш мумкин?\n- Нима десам экан, Осиё мамлакатларида дарвозабонларга қараганда ҳужумчи ва ярим ҳимоячиларга талаб юқорироқ. Хусусан, бизда ҳам. Бу жараён асосан Европада оммалашган. Бошқача изоҳ беролмайман.\n- «Кўҳна қитъа» клубларидаги қайси дарвозабонларнинг ўйинларини кузатиб борасиз?\n- Менга «МЮ» посбони Давид де Хеанинг ўйини ёқади.\n- «Манчестер Юнайтед»нинг муваффақиятсизликларида испаниялик кипернинг айби борми?\n- Ўзим дарвозабон бўлганим учун, де Хеа манзилига йўлланаётган танқидларни оқламайман. Ҳамма хато қилади. Боз устига, Давид «МЮ»нинг аксарият учрашувларида жамоасини муқаррар голлардан сақлаб қолди. Унинг қаҳрамонликлари кам гапирилади, мабодо, гол ўтказиб юборса ёки хатога йўл қўйса, дарров одамлар кўзига кўринади, клубдошлари жонига оро кирган вазиятлар бир зумда эсдан чиқади. Футбол - жамоавий ўйин, мағлубият ҳам, ғалаба ҳам бутун жамоаники. Муайян бир кишини айбдор қилиб кўрсатиш ноўрин.\n- Сизнингча, «Нефтчи» ниманинг эвазига элита йўлланмасига эга чиқиши мумкин?\n- Мухлислар ишончи ва катта меҳнат мақсадлар рўёбга чиқишида муҳим омил ҳисобланади. Жамоамиз асоси ёшлардан иборат, бу ҳам бизнинг фойдамизга ишлаши шубҳасиз. Чунки навқирон футболчиларда иштиёқ кучли, йўқотадиган нарсалари йўқ, ҳисоби. Қандай шароитда бўлишимиздан қатъий назар, Суперлигага қайтишимиз шарт.